په‌که‌که گۆڵ لە کێ دەکا؟\nگومان لەوەدانیە کە په‌که‌که ئەمرۆ رێبەرایەتی بزوتنەوەی رزگاری خوازی گەلی کورد دەکات لە تورکیا . هەروەک کاریگەری جۆراو جۆریشی هەیە لە سەر پارچەکانی تری کوردستان، بەو پێەی کە باڵی سەربازی په‌که‌که ئێستا لەناو سنوری هەرێمی باشوری کوردستانە، کە ئەمەش بۆ خۆی هەمیشە بۆتە هۆکارێکی سەرەکی کە باشوری کوردستانیش راستەوخۆ بخاتە نێو موعادەلەی سیاسەتەکانی خۆی و بیلکێنێ بە کۆمەڵێک بەرپرسیارەتی نەتەوەیی لەلایەک و یاسایی و سیاسیش لەبەرامبەر ولاتانی دراوسێ بەگشتی و تورکیا بەتایبەتی لەلایەکی ترەوە. هەروەک په‌که‌که لە رێگەی دروستکردنی چەند پارتێکی تری لە شێوەی خۆی لە ئێران و سوریاو عێراق یارییەکی تر ئەکات کە ئەمەیان مەبەستی سەرەکی ئەم وتارەیە.\nبەخوێندنەوەی واقعی ئەمرۆی رۆژهەڵاتی ناوەراست ئەو راستیە بەرچاوە کە وڵاتانی ناوچەکە ئاڵوگۆرێکی کەم وێنە بەخۆیانەوە دەبینن، کە بەشێک لەو گۆرانکاریانەش لە وڵاتانی دیکتاتۆری عەرەبی دەستی پێکردووە و نزیک بۆتەوە لەو وڵاتانەی کە کوردستانیان بەسەر دابەش کراوە، کە بێگومان هەرئاڵوگۆرێکیش لەو ولاتاندا راستەخۆ کاریگەری بەسەر چارەنوسی کوردەوە هەیە بەو پێیەی کە کورد فاکتەرێکی بەهێزە و نەتەوەی دووەمیشە لەو ولاتانەدا کە بەدریژایی میژوو جەوسێندراونەتەوە لەلایەن ئەو ولاتە داگیرکەرانەوە، ئەوەی زامنی بەدەستهێنانی ئەو مافانەش دەکات بۆ کورد لە دوای ئەوگۆرانکاریانەدا ئەوە دووشتە؛ یەکەمیان: هێزو کاریگەری ئەو پارت و رێکخراوە کوردیانەی کە ئێستا هەن. دووەمیان: هێزی دەرەکییە، بەڵام بەوپێیەی کوردیی بەشەکانی تری کوردستان وەک هێزیکی رێکخراو و یەکگرتو کاریگەر نابینرێن، لەم پێوەندیەشدا تەنها ئومێدێک بۆ کوردی بەشەکانی تری کوردستان ئەوە حکومەتی هەرێمی کوردستانە ، بەلام دیارە کە ئەو هەرێمە خۆی بەشێکە لە عێراق و گیرۆدەی کۆمەڵێک کێشەی ترە، هەروەها ناشتوانێ دەستوەربداتە کار و باری ولاتانی تر، کەواتە ناتوانێت ببێتە سەنتەرێک بۆ ئاراستەکردنی کوردی بەشەکانی تری کوردستان بەشێوەیەکی راستەوخۆ .،کەئەمەش دەرگای بۆ هێزی تر خۆش کردوە لەناوچەکە کە بێنە ناو یارییەکە، کە ئەوانیش بە شێوەیەکی سەرەکی بریتین لە هەریەک لە په‌که‌که و ئێران و تورکیا، رەنگە ئاسان نەبێ باوەر بەوە بکەین کە هێزێکی وەک په‌که‌که کە خۆی لەشەردابێت لە گەڵ تورکیا بۆ بەدەست هێنانی بەشێک لەمافەکانی کورد لەو ولاتەدا، لەهەمان کاتیشدا بتوانێ کاریگەری هەبێ بەسەر ولاتانی تردا.\nبەلام پرسیارە سەرەکییەکە لێرەدا ئەوەیە کە ئایا په‌که‌که چ یارییەک دەکات و لە گەڵ کێ دەیکات ؟ بە ورد بونەوە لە واقعی چەند مانگی رابورد بۆمان دەرکەوت کە ستراتیجیەتی په‌که‌که لە ناوچەکەدا بە تایبەت لە گەڵ هەریەک لە ولاتانی ئێران و سوریادا ئەوەندەی تەرکیزی خستۆتە سەر بەرژەوەندییە تایبەتیەکانی خۆی و هەوڵی پاراستینی پەیوەندییەکانی خۆیی دەدات لەگەڵ هەریەک لە ئێران و سوریا ئەوەندە لە خەمی مافەکانی کورد نیە لەو بەشانەی تری کوردستان ، کە ئەوەش هەمان یارییە کە ئێستا هەریەکە لە ئێران و تورکیا دەیکەن لەگەڵ ۆپۆزسیۆن و رژێمی سوریا. سەرەتا بۆ ئەوەی لەو راستیە تێبگەین کە ئایا په‌که‌که ئەو هێزەی لەکوێ بوو تا بتوانێ کاریگەری هەبێت بەسەر بەشەکانی تری کوردستان، ئەوە پێویستە بگەرێنەوە بۆ میژووی دروست بوونی په‌که‌که .\nپه‌که‌که و کوردی بەشەکانی تری کوردستان.\nبەو پێیەی په‌که‌که لە سەرەتایی دروست بوونیدا دروشمی سەربەخۆیی هەرچوار پارچەکەی کوردستانی هەڵگرتبوو ،کە ئەمەش یەکەم جار بوو لە مێژووی کوردا پارتێک یان سەرکردەیەکی وەک عەبدولا ۆجەلان دروست بێت بەم خەون و ئایدیایەوە کە بتوانێ وەها ریێازێک بگرێتەبەر،کە ئەمەش بووە هۆکاری سەرەکی کە سەرنجی خەڵک بەگشتی و گەنجان بەتایبەتی راکێشێ و گەنجان لە هەرچوار بەشەکەی کوردستان رویان لە ریزەکانی ئەو پارتە کرد، ۆجەلانیش لە وتار و نوسین و چالاکیەکانیدا هەمیشە بەناوی هەموو کوردستانەوە قسەی دەکرد و خۆیی وەک سەرۆکی هەرچوار پارچەکەی کوردستان دەبینی،کە ئەو دۆخەش تا ساڵی 1999 خایاند،بەلام لە دوایی دەست گیرکردنی سەرۆکی په‌که‌که عەبدولا ۆجەلانەوە، په‌که‌که کەوتە بەردەم دوریانێکی سەخت، هەم بەهۆی لەدەست دانی ۆجەلانەوە کە پێشتر خۆی راستەوخۆ سەرکردایەتی بزاڤەکەی دەکرد، هەمیش بە هۆی ئەو دروشمانەی کە ئەو پارتە هەڵیگرتبوون،کە ئەمەش ئاسان نەبوو ئیدامە بدرێن بەبی ۆجەلان، بۆیە بۆ کەمکردنەوەی قورسایی لەسەر په‌که‌که و خۆپاراستن لەبەریەک کەوتنی ئەو ئاراستە فیکری و باڵانەی کە خەریک بوو سەریان هەڵدەدا کە عوسمان ۆجەلان و باڵەکەی یەکێک بوون لەو ململانییە فیکرییەی کە لەو سەردەمە لە ناو په‌که‌که دروست بوون . بۆیە لە کۆنگرەی ساڵی 2003سەرکردایەتی په‌که‌که بریاریان لەسەر ئەوە دا کە بۆ هەر پارچەیەکی کوردستان پارتێک دابمەزرێنن کە لە سەر هەمان میتۆد و رێبازی ۆجەلان و په‌که‌که کاربکات بەلام لە ژێر ناویتر،کە ئەمەش هەم بار قورسی لەسەر په‌که‌که کەم تر دەکاتەوە هەمیش بە هۆی گۆرینی ستراتیج و دروشمەکانی پێشوو تری په‌که‌که وە بوو.\nلە رۆژهەڵاتی کوردستان دروست بونی پارتێکی وەک پژاک پێویستیەکی میژوویی بوو . چونکە پارتەکانی تری رۆژهەڵات بەهۆی دورکەوتنەوەیان بۆماوەیەکی زۆر لە رۆژهەڵاتی کوردستان و نەبوونی بەرنامەیەکی سیاسی لەلایەک و بەردەوامی ململانێیە ناوخۆییەکانیان لەلایەکی ترەوە ،ئەو دەرفەتەیان بۆ پژاک زیاتر رەخساند کە بتوانێ لەماوەی چەند ساڵێکدا سەرنجی کوردی رۆژهەڵات بۆلای خۆیی راکێشێ و بۆشیایی ئەوان پربکاتەوە . بەلام پژاک بەهۆیی وابەستەیی بەو ستراتیج و تاکتیکانەی کە په‌که‌که بەکاریان دەهێنێ خەریکە لەدەوری بازنەیەکی داخراو دا بمێنێتەوە، کێشە سەرەکییەکانی پژاک ئەوکاتە دەست پێدەکەن کە دەکەوێتە بەردەم قۆناغێک کە پێویستی بە بریاری یەکلاییکەرەوە هەیە بەڵام په‌که‌که بەهۆی ئەو هەستی خۆ بە باوک زانینەی بۆ پژاک رێگرە لەبەردەم وەها بریارێکی گرینگ کە ببێتە هۆی لەناوچونی پەیوەندیەکانی خۆیی لە گەڵ ئێراندا،چونکە نابێت بیرمان بچێت کە په‌که‌که هەمیشە پەیوەندیەکی زۆر باشی لە گەڵ ئێراندا هەبووە، لەماوەی تەمەنی خۆی هەر لەسەرەتایی دروست بوونیەوە تا دروست بوونی پەژاکیش تەنانەت هەتا ئێستاش، کە ئەمەش ئاسان نیە بۆ په‌که‌که کە بکەوێتە بەرەیەکی دژ بەبەرژەەندیەکانی ئێرانەوە،لەبەر خاتری پژاک،کەباشترین نموونەش لەچەند مانگی رابوردوو بینیمان کە پژاک چووبووە قۆناغێکی بەرزی شەری چەکداری لەگەڵ رژێمی ئێران، کە ئەمەش سۆزی کوردانی لە هەرچوار پارچەکەی کوردستان بۆ لای خۆی راکێشا بوو زیاتر لە هەموو کاتێکی تر ، وە ئێرانی خستبووە قۆناغێک کە دەبوو ئێران حسابی جدی بۆ پژاک بکات، بەڵام بەهۆیی سیاسەتی دووفاقی په‌که‌که و ئەو رێکەوتنەی لە لەلایەن پژاک و حکومەتی هەرێمی کوردستان و ئێرانەوە کرا،کە من پیم وایە پژاک لە ژێر زەختی په‌که‌که ناچار بوو بەو رێکەوتنە . بەپێی ئەو ریککەوتنە پژاک وابەستە کراوە بە کۆمەڵێک خاڵ کە ئەگەر ورد بینەوە لێی بە ئاسانی دەبینین کە بەهەموو لایەک هەوڵی بە ئۆردوگا نیشنی پژاک دراوە لە چیاکانی قەندیل، کە ئەوەش جیاوازیەکی نیە لەگەڵ ئۆردگانیشینەکانی حیزبی دیموکرات و کۆمەڵە لە هەرێمی کوردستان، مەنتقی تێدانیە ئەگەر بڵێین پێشتر پژاک بیری لەوە نەکردۆتەوە کە خەباتی چەکداری لە دژی ئێران و لە ناو خاکی هەرێمی کوردستانەوە لە دەرئەنجامدا تورەیی ئێرانی لێدەکەوێتەوە و سەرەنجام ئێران دەست بەتۆپبارانکردنی ناوچە سنورییەکانی هەرێمی کوردستان دەکات، هەروەها زەخت لە بەرپرسانی هەرێمی کوردستان دەکەن کە سنورێک بۆ پژاک دابنێ، باشە کە پژاک ئەوەش بزانێ ئەی چۆن لەگەرمەی شەردا ئاگربەست رادەگەیێنێ و دواتریش وابەستە دەبێت بە کۆمەڵیک خاڵ کە هەمووی لە دژی خۆیەتی، بۆ نموونە؛ یەکێک لەو خاڵانەی کە هەردوولا لەسەری رێکەوتوون ئەوەیە کەنابێت پژاک هیج چالاکیەکی چەکداری بکات لەناوخۆیی ئێران! خۆ ئەوە هەمان شتە کە ئێران هەمیشە ویستویەتی لە دیموکرات و کۆمەڵە ،بەڵام ئایا پژاکیش لەبەرامبەر ئەوەدا داوای لە ئێران کردوە کە دەرفەت بەپژاک بدرێت تا دەست بەخەباتی سیاسی بکات و وەکو دەست پێکێکیش و بۆ متمانە بوون بەیەکتر ئێران گیراوە سیاسیەکانی کورد و پژاک ئازاد بکات ؟ کە بێگومان وەلامەکەی نەخێرە ،چونکە هەم ئێران ئامادە نەبووە و نیە وەها کارێک بکات، هەمیش ئاستی دیبلۆماسیەتی کورد لە کاتی گفتوگۆ و دانوسان لە گەل دوژمندا جارێ زۆری ماوە بتوانێ کارتە سیاسیەکانی پێش کارتە چەکداریەکەی بخات.\nپه‌که‌که و کوردی سوریا.\nبەهۆی مانەوەی عەبدولا ۆجەلان لە سوریا بۆ نزیکەی دە ساڵ توانی رێکخستنێکی بەرفراوان دروست بکات لە سوریا و سەرئەنجامیش پارتێکی کوردی لێکەوتەوە بە ناوی پارتی یەکێتی دیموکرات په‌یه‌ده، ئەگەرچی ئەم پارتە هێزی چەکداری نیە و پارتێکی سیاسیە ،بەلام بەپارتێکی چالاک و رێکخرا و تۆکمە دەبینرێت و وە جەماوەرێکی زۆریشی هەیە لە سوریا، کە هەندێک پێیان وایە دەتوانێ ببێت بەبەدیلی پارتە کوردیەکانی تر لە داهاتوودا،کە ترسی تورکیاش لەگەیشتنی کوردی سوریا بەبەشێک لەمافەکانی خۆی لەدوای روخانی رژێمی ئەسەدەوە دەشێک دەرئەنجامیی ئەو راستیەبێت ،کە تورکیا پێی وایە ئەو پارتە نوێنەرایەتی په‌که‌که دەکات لە سوریا، کە بێگومان ئەمەش بە مەترسیەک دەبینێ بۆسەر تورکیا. بەلام ئایا په‌که‌که ج هەولێک دەدات بۆ بەدەست خستنی بەشێک لە مافەکانی کورد لە سوریا، ئەوەی بینیمان لە سەرەتایی دەست پێکردنی راپەرینەکانی سوریا تا ئێستا، کوردی سوریا سیاسەتی بێدەنگی هەڵبژاردووە، کە بەپێی لێکدانەوەو تێگەیشتنی هەندێک ئەوەیە کە کوردی سوریا نایەوێت ببێتە قوربانی لایەنەکانی تری ئێستایی سوریا کە خۆیان بە بەدیلی رژێمەکەی بەشار ئەسەد دەزانن. وە تائێرە کێشەمان نیە، چونکە ئەوە یەکەم جارە لە مێژوی گۆرانکارییە سییاسییەکانی ناوچەکەدا کە پەیوەست بوبێت بە ولاتانی داگیرکەری کوردستانەوە، کورد نەبوبێتە قوربانی گۆرانکارییەکان و دواتریش تەنها وەک تەماشاکارێک ماونەتەوە، کەنموونەکان زۆرن هەر لە شۆورشی ئسلامی ئێران هەتا دامەزراندنی دەوڵەتی ئەتا تورک و دواتیش هاتنە سەرکاری رژێمی بەعس و دواتریش لادانی بەعس لە عیراق، بەلام کێشەکە لەوەدایە کە ئەو هێزەسیاسیانەی ئەمرۆی سوریا یەک خیتاب نین و تائێستا نەیان توانیوە پلاتفۆرمێکی یەکگرتووی کوردی هاوبەش پێک بهێنن کە هەموو هێزە سەرەکییەکان لە خۆ بگرێت، بۆ نموونە په‌یه‌ده کە بە لایەنگری بۆ په‌که‌که ناسراون ناجهێتە ئەو ئەنجومەنە نیشتمیانیەی کە پارتەکانی تر دروستیان کردوە، کە ئەوە ئەگەر یەک مانای هەبێت ئەویش ئەوەیە، کە په‌که‌که بروایی بە هاوپەیمانیەتی نیە لە گەڵ هێز و لایەنی کوردی تر، جا ئەگەر بۆ ماوەیەکی کورت و بۆ قۆناغێکی جارەنوسازیش بێت، بێگوومان په‌یه‌ده چەند بیانویەکی هەیە لەم پەیوەندیەدا، بەلام ئەگەر په‌که‌که پێی وابێ بە نەچونی په‌یه‌ده بۆ ناو ئەنجومەنی نیشتیمانی کوردی لە سوریا رێگە لە دەست تێوەردانی تورکیا دەگرێت ئەوە،سیاسەتێکی ژیرانە نیە، چونکە دەست تێوەردانی تورکیا ئەوکاتە کاریگەر دەبێت کە کورد لە سوریا پەرتەوازە بن و خیتابێکی هاوبەشیان نەبێ، هەروەها ئەگەر په‌که‌که پێی وابێ کە بەتەنها دەتوانێ حوکمیزاتی بۆ کورد بەدەست بخات لە رژێمەکەی ئەسەد ئەوەشیان دیسان گۆڵێکە لە کوردی سوریای دەکات، چونکە په‌که‌که ناشێت ئەوە نەزانێ کە ماف دەسەندرێت نەک وەربگیرێت،لە رژێمێکیش کە لەسەر لێواری روخانە، هەروەها ئەو حکومی زاتییە ئیداریەی کە په‌که‌که بەتەمایە وەک دەسکەوتێک بۆ کوردی سوریایی وەرگرێت لە رژیمی ئەسەد بەدەردی کۆمارە جوانەمەرگەکەی قازی موحمەدی نەمر دەچێت، چونکە سنورەکەی تەنها ئە ناوچەیە دەبێت کە په‌یه‌ده لێی باڵادەستە ،هەروەها ئەو نزیکبونەوە و بێدەنگییەی په‌یه‌ده لە رژێمەکەی سوریا خەریکە کوردیش دەکات بە دوژمنی ئەو هێزە ۆپۆزیسیۆنانەی ئێستا کە بەیانی دێنە سەرحوکم، هەروەها ئەو حوکمە ئیدارییەی کە په‌که‌که دەیەوێت بیکاتە خەڵات بۆ کوردی سوریا، نابێتە کیانێکیش کە پارت و رێکخراوە کوردیەکانی تر بەرگری لێبکەن و بە هی خۆیانی بزانن،چونکە مەبەست لێی ئەوەیە ببێتە شوێنێکی ئارام بۆ په‌که‌که ،هەروەک چۆن ۆجەلان لەنامەکەی بۆ بەشار ئەسەد هەمان داوای لێکرد بوو لەچەند مانگی رابووردوو، کە بەداخەوە بۆ هێزێکی گەورە و کاریگەری وەک په‌که‌که کە بەرێز موراد قەرەیلان لە یەکێ لە جاوپێکەوتنەکانیدا دەڵێ ئێمە بەقەد دەوڵەتێک بەهێزین، بەلام کێشەکە ئەوەیە بەرێز قەرەیلان کە ئێوە تەنها ئەوکەسانە بە کورد دەزانن و مامەڵەیان لەگەڵ دەکەن کە سەر بەخۆتان بن، کەچی بەردەوامیش داوای یەکێتی نەتەوەیی گەلی کورد دەکەن. من ئێستا تێدەگەم کە مەبەستان لەو یەکێتیە ئەوەیە کە هێزەکانی تر بێنە ژێر جەتری په‌که‌که و لەدەرئەنجامیشدا ببن بەو کارتەی کە په‌که‌که بۆ بەرژەوەندی خۆی سیاسەتیان پێوەبکات، کە دیارە ئەوەش هەمان سیاسەتە کە بەداخەوە دوو پارتەکەی با‌شوریش زۆر دەمێکە تاقیانکردۆتەوە، بەلام ئێوە ئێستا خەریکن هەمان هەڵە دووبارە دەکەنەوە.


كشتوكاڵی هەرێم هەڵگرتنی قەدەغەی لەسەر پەتاتەی خواردنی هاوردە ڕاگەیاند - تۆڕی میدیایی خەڵک\nبەپێی نووسراوێكی وەزارەتی كشتوكاڵ و سەرچاوەكانی ئاوی هەرێمی كوردستان كە ڕۆژی پێنجشەممە 02-12-2021، بە ژمارە 8463 ئاڕاستەی وەزارەتی دارایی كردووە و ناونیشانی “هەڵگرتنی قەدەغە لەسەر پەتاتەی خواردنی هاوردە” هەیە، تێیدا هاتووە، “بەهۆی كەمبوونەوەی پەتاتەی خواردنی ناوخۆ لە بازاڕەكانی هەرێمی كوردستان و بە مەبەستی كۆنتڕۆڵكردنی نرخەكەی كە ڕۆژ لەدوای ڕۆژ لە بەرزبوونەوەدایە، بڕیارماندا بە هەڵگرتنی قەدەغە لەسەر بەرهەمی پەتاتەی خواردنی هاوردە لە دەرەوەی وڵات لە ڕۆژی 02-12-2021”.\nلەوبارەیەوە، بێگەرد تاڵەبانی وەزیری كشتوكاڵ و سەرچاوەكانی ئاوی هەرێمی كوردستان ڕایگەیاند، ماوەیەكە نرخی پەتاتە لە بازاڕەكانی هەرێمی كوردستان بەرزبووەتەوە بۆیە “ناچاربووین دەرگای هاوردەكردن بكەینەوە” بۆ پڕكردنەوەی پشكی بازاڕەكانی كوردستان.\nبیچگەرد تاڵەبانی وتیشی، ” چاوەڕوان دەكەین تا ڕۆژی یەكشەممە، ئەگەر وەزارەتی كشتوكاڵی عیراق بڕی پێویستی پەتاتەی لە بازاڕەكانی كوردستان دابین كرد، ئەوكات ڕێگەی هاوردەكردن دادەخەین”.\nوەزیری كشتوكاڵ و سەرچاوەكانی ئاوی هەرێمی كوردستان ئەوەشی خستەڕوو، “نوێنەری وەزارەتمان ڕاسپاردووە بە مەبەستی گفتوگۆكردن لەگەڵ وەزارەتی كشتوكاڵی عیراق و كردنەوەی بازاڕەكانی هەرێمی كوردستان بوو بۆ هاوردەكردنی پەتاتە لە ناوەڕاست و خوارووی عیراقەوە بۆ بازاڕەكانی هەرێمی كوردستان بە مەبەستی دابەزاندنی نرخ”.\n7 ئامۆژگاری له باره‌ی ماكیاج كه دڵنیان به‌دڵت ده‌بێت!\nخەڵك- كۆمسیۆنی باڵای سەربەخۆی هەڵبژاردن لە عیراق، ڕەتیدەكاتەوە هیچ ساختەكارییەك لە پرۆسەی هەڵبژاردندا كرابێت و ئاماژە بەو كێشانەش دەكات كە لە…\nعێراق نێوەندگیری لە نێوان سعودیە و ئێران دەكات\nخەڵك- عێراق لە هەوڵی ئەوەدایە ببێتە نێوەندگیر لەنێوان عێراق و سعودیە. (زیاتر…)\nئه‌رشیفه‌کان مانگێک دیاری بکه كانونی دووه‌م 2022 (1007) كانونی یه‌كه‌م 2021 (1511) تشرینی دووه‌م 2021 (1638) تشرینی یه‌كه‌م 2021 (1644) ئه‌یلول 2021 (1652) ئاب 2021 (1644) ته‌مموز 2021 (1583) حوزه‌یران 2021 (1594) ئایار 2021 (1622) نیسان 2021 (1648) ئازار 2021 (1663) شوبات 2021 (1621) كانونی دووه‌م 2021 (1454) كانونی یه‌كه‌م 2020 (61)\n27 مارس 2021 4.45 pm\nخەڵك- وەزارەتی پەروەردەی حكومەتی عیراق، وادەی تاقیكردنەوەكانی خولی یەكەمی بۆ قۆناغی پۆلە ناكۆتاكان (سەرەتایی…\n27 کانونی یەکەم 2021 4.45 pm\nخەڵك- بەڕێوەبەرایەتی كاروباری نشینگە لە بەغدا، دیپۆرتكردن و دوورخستنەوەی 417 بیانی لە نەژادە جیاجیاكان بۆ…\n15 تشرینی دووهەم 2021 3.35 pm\nخەڵك- بەڕێوەبەرایەتی شارەوانی خانەقین لە پۆستەكەی دوورخرایەوە، هۆكاریی دوورخستنەوەكەش بۆ هاوتانەبوونی پلەی…


شاندێکی پارێزگای هەولێر سەردانی پارێزگای ورمێ دەکات\n2018-02-07 [02:54 AM]\nسەرچاوەیەک لە حکومەتی هەرێمی کوردستان ڕایگەیاند، شاندیکی بازرگانیی پارێزگای هەولێر سەردانی پارێزگای ورمێ دەکات.\nعەبدوڵڵا ئاکرەیی بەڕێوەبەری گشتیی پەیوەندییەکانی حکومەتی هەرێمی کوردستان و کۆماری ئیسلامیی ئێران ڕایگەیاند بڕیارە لە داهاتوویەکی نزیکدا شاندێکی پارێزگای هەولێر پێکهاتوو لە بەرپرسانی گومرکی و ژمارەیەک لە ئەندامانی ژووری بازرگانیی هەولێر سەردانی پارێزگای ورمێ بکەن بۆ تاوتوێکردنی چۆنیەتیی پەرەپێدانی پەیوەندییە بازرگانییەکانی نێوان هەردوو پارێزگای هەولێر و ورمێ.\nسەرچاوەکەی حکومەتی هەرێمی کوردستان هەروەها ئاماژەی بە پەیامی پیرۆزبایی پارێزگاری هەولێر بۆ هەریەک لە پارێزگارانی نوێی سنە، کرماشان و ورمێ کرد کە تیایاندا نەوزاد هادی پارێزگاری هەولێر هیوای خواست هەڵبژێردرانی پارێزگارانی نوێ لە ڕۆژهەڵاتی کوردستان ببێتە هۆی پتەوتربوونی پەیوەندییەکان لەگەڵ هەرێمی کوردستان.\nئەم سەردانە دوای ئەوە دێت کە شاندێکی باڵای حکومەتی هەرێمی کوردستان بە سەرۆکایەتیی نێچیرڤان بارزانی سەرۆک وەزیرانی هەرێمی کوردستان سەردانی تارانی کرد و لەگەل سەرۆک کۆمار و بەرپرسانی باڵای ئەو وڵاتە کۆبووەوە و لە کۆبوونەوەکاندا بڕیار لەسەر پتەوترکردنی پەیوەندییەکانی نێوان هەردوولا لەڕووی سیاسی و بازرگانی و ئابوورییەوە درا.\nهەر لەو پەیوەندییەدا لە چەند ڕۆژی ڕابردوودا کونسوڵی گشتیی کۆماری ئیسلامیی ئێران لە هەولێر سەردانی ژووری بازرگانیی هەولێری کرد و لە دیدارێکدا لەگەڵ سەرۆک و ئەندامانی ژووری بازرگانیی هەولێر، گفتوگۆ کرا لەسەر چۆنیەتیی چارەسەرکردنی ئاستەنگەکانی بەردەم ئاڵوگۆڕی بازرگانی و ڕێکخستنەوەی خاڵە سنوورییەکان، بۆ ئەو مەبەستەش شاندێکی هاوبەشی حکومەتی هەرێم و ژووری بازرگانیی هەولێر لە داهاتوویەکی نزیکدا سەردانی پارێزگای ورمێ لە کۆماری ئیسلامیی ئێران دەکەن.\nئەم هەواڵە 1180جار خوێندراوەتەوە


کوردیپێدیا - توانا حەمە\n👫 توانا حەمە | پۆل: کەسایەتییەکان | زمانی بابەت: 🏳 کوردیی ناوەڕاست\nتوانا حەمە عەلی\nلە دایک بووی 1984 سلێمانی\nبڕوانامە: دبلۆم لە موزیکدا\nپەیمانگای هونەرەجوانەکانی سلێمانی 2006-2007\nبەکالۆریوس لە ئێثنۆمیوزیکۆلۆجیدا، بەشی موزیک\nکۆلیژی هونەر زانکۆی سلێمانی 2015-2016\nژەنیاری ئامێری ڤایۆلین و ڤیۆلا.\nمامۆستای موزیکە (ئێستا 2019) لە کۆلێژی ئەزمەڕ بۆ بەهرەداران.\nخاوەنی چوار پەرتووکی چاپکراوە:\n1-چەمکی ئەوانی دی لە موزیکی کوردیدا 2014\n2-موزیک و سیاسەت: تیپی شەهید کارزان بە نموونە 2016\n3-موزیک چییە؟ 2019\n4- ئۆرکێسترا چییە؟ 2019\n1. 👁 ئۆرکێسترا چییە؟\n2. 👁 چەمکی ئەوانی دی لە موزیکی کوردیدا..\n3. 👁 موزیک چییە؟\n4. 👁 موزیک و سیاسەت\n➕ ئەم بابەتە لەلایەن: (هاوڕێ باخەوان)ەوە لە: Apr 8 2011 10:31AM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Jun 12 2019 12:37PM باشترکراوە\n📷 فایلی وێنە 1.0.1 40 KB Apr 8 2011 10:31AM هاوڕێ باخەوان


بەسادەیی ھۆی روودانی بومەلەرزە چیە؟\nبەپێی زانستی جیۆلۆجی/زەوی ناسی، لە 90% ھۆی روودانی بومەلەرزە، جوڵانی پلێتەکانی (چینە بەردەکانی) ژێر زەویە.\nچینەکانی ژێر زەوی دابەشبووە بەچەند پلێتێکەوە(وەکو ئەوە ی چەندان تەختەی رەش بێنی لە ژێر زەویدا رایانخەیت ، بەھەر پارچەیەک ئەلێن پلێت، بەلام بەشێوەی ناڕێک و قەبارەو چڕی جیاواز) ، ئەم پلێتانە لە ژێر قولایی چەندان بۆ دەیان کیلۆمەتردایە، واتا مەرج نیە وشکانیەک یەک پلێت بێت، بەلکو لە ژێرەوە رەنگە ئۆقیانوسێک یان دەریایەک لە گەل وشکانیدا بەیەکەوە بەسترابێتنەوەو یەک پلێتیان پێک ھێنابێت، ھەر پلێتێکیش بەگەورەیی سەدا ن بۆ ھەزاران کیلۆمەترە. ئەم پلێتانە کە جوڵەیان کرد ،لێک ئەدەن و بومەلەرزە دروست ئەکەن.\nراستە خوا ئەم زەویەی دروست کردوە، بەلام خوا ئیشی بەوە نیە بڵێت پلێتی ژمارە ئەوەندە تۆ بجوڵێ و کورد لەناو بەرە چونکە قەومێکی خراپن، باوەر بەو قسانە مەکەن ، ئەگەر مەبەستی لەناو بردن بێت، ھەر دروستی نەئەکرد(مەبەستم ئەو کەسانەیە کە وابیر ئەکەنەوە).\nوێنەکە: دابەشبوونی پلێتەکانە کە بە عەرەبی پێی ئەڵێن صفائح، روونتر بڵێم ئەم پارچە بەردانە(پلێت) بە پێی نەخشەی وشکانی نیە بەلکو دابەشبوونی ژێر زەمینە. ھەر رەنگەو پلێتێکە


تێگەیشتن لەقۆناغی دوای سەید سیستانی..پرسیارە گەورەکەی بەردەم ئایندەی عێراق\n03/10/2021 10219 جار خوێندراوه‌ته‌وه\nبەشێوەیەکی گشتی، ئاسانە تەماشاو شرۆڤەی کارەساتە مرۆیی‌و ئابورییەکان لەعێراق بکەین، بۆشایی سیاسیی‌و ئەمنی‌و سەربازیی بەهۆی ململانێ تایەفی‌و جیاکارییە کۆمەڵایەتییەکان ئەبینین.\nدیوێکی گرنگ‌و قسە لەسەرنەکراوی ڕووداوەکان ئەو ناهاوسەنگی‌و ڕا-ڕاییەیە لەنێوان حەوزەکانی قوم-نەجەف- مەشهەددا هەیە. پرسیارو بایەخی گەورەی ئێران بریتییە لەئایندەی ململانێکانی قوم‌و نەجەف، ئەمەش ڕاستەوخۆ بەستراوە بەکاریزمایی‌و قووڵایی مێژوویی "ئایەتوڵڵا عەلی سیستانی"یەوە، سیستانی بوو نەیهێشت عێراقی دوای سەددام ببێتە ویلایەتی فەقیهو عێراق ببێتە دەوڵەتێکی دینی‌و ئاین بسەپێت بەسەر هەموو دامەزراوەکاندا، حەوزەی نەجەف بەردەوام لەململانێدایە لەگەڵ حەوزەی قوم‌و مەشهەد.\nسەیدسیستانی فاکتەرێکی گەورەی تێکنەچونی ماڵی شیعی بوە لەعێراقدا، ئایا بەنەمانی ئایەتوڵڵا سیستانی عێراق ئەبێتە چۆن گۆڕەپانێک؟\nیەکەم: ئایەتوڵڵا عەلی سیستانی\nئەو ناوی “عەلی کوڕی محەمەد باقر کوڕی عەلی حوسەینی سیستانی” یە. لە(٤ی ئابی ١٩٣٠) لەشاری مەشهەد لەئێران چاوی به‌ژیان هەڵهێناوە. لەڕۆژگاری ئەوکاتی ئێرانی پەهلەویدا هاتە ئەم دونیایەوەو ساڵی (١٩٥١)ش ڕویکردۆتە پیرۆزیی شاری نەجەف.\nئەو جگە لەوەی باوک‌و باپیری پێگەی ئاینییان هەبوەو لەتەمەنی (٥) ساڵیەوە دەستیکردوە بەخوێندنی قورئانی پیرۆز، لەسەردەستی زانایان؛ سەید مەهدی ئەسفەهانی، حوسێن بڕۆجەردیی، محەمەد حوججەی کۆهکەمەری، ئایەتوڵڵا ئەبو لقاسمی خوئیی، سەید حسێن حیللی‌و چەندان زانای گەورە بەبواری جیاجیای حەوزەیی ئاشنا بوە.\nسەید سیستانی، لەساڵی (١٩٦٤)وە، دەستی بە نووسین‌و لێکۆڵینەوەو وتاردان لەبواری فیقهی جەعفەریی‌و بڵاوکردنەوەی هزری ئاینیی‌و دادوەریی لەنێو کۆمەڵگەدا کردوە، لەسەر ڕاسپاردەی باوکی دەستی بەشارەزابون لەکاروباری حەوزەیی کردوە، هەر لەسەرەتاوە چەندین پەرتووکی کاریگەری خوێندۆتەوە، لەوانە بە“شرۆڤەی ئەلفییە”، “سەییوتی”، “المغنی- ابن هشام، " المگول- ی تفتازانی"، "مقاماتی حریری".\nپاشان “شرۆڤەی نیزام” زانای گەورە نەیساپوری خوێندووە، ئینجا “شرۆڤەی لەمعەو قوانین”ی لای سەید ئەحمەدی یەزدی خوێندوە. هەروەها “مەکاتب‌و رەسائیل”و“کفایە”ی لای «ئایەتوڵڵا میرزا هاشمی قەزوینی» خوێندووە، جگە لەمانەش، کۆمەڵێک پەرتووکی پڕ بەهای فەلسەفیی وەکو “شرۆڤەی مەنزومەی سەردەواری”و “شرۆڤەی ئیشراق‌و ئیسفار”ی لای زانای ناودار «ئایسی»و “فوارقی ئیلهام”یشی لای خوالێخۆشبوو «موجتەبای قەزوینی» خوێندووە.\nدوەم: سیستانی‌و ئەزمونی قووم\nسەید عەلی سیستانی، لەکۆتاییەکانی ساڵی (١٩٤٩) چۆتە حەوزەی پیرۆزی قوم‌و لەوێش ئامادەی وانەکانی زانای گەورە سەید “حسێن تەبا تەبائی برۆجەردی“ لەبواری «فیقهو ئوسوڵ» بووە، لەو ماوەیەدایە هەگبەیەک پڕ لەزانیاری لەزانستی فەرموودە بەدەست ئەخات. ئیتر بەرەبەرە زرنگی‌و هۆشیاریی سەید عەلی سیستانی بەسەر هاوپۆلەکانیدا بەدیارکەوت‌و بەبەهێزیی بیرو دیدو بۆچوون‌و وردبوونەوەو گەڕان‌و پشکنین‌و قووڵبونەوە لەبابەتەکان ناسرا. ئەوەی لێرەدا ڕاستییەکان دوپاتئەکاتەوە، ئەوەیە سیستانی لەتەمەنی (٣١) ساڵیدا لەسەردەستی هەردوو زانای کۆچکردوو سەید «خووئی»و «شێخ الحلی» بڕوانامەی (ئیجتیهادی ڕەها)ی بەدەستهێناوە.\nسێهەم/ سیستانی‌و ڕۆژگاری فەرمانڕەوایی بەعس لەعێراقدا\nلەسەرەتای پەنجاکان‌و لەگەرمەی ململانێی سیاسیی‌و ئایدۆلۆژیی نێوان شیوعیەت‌و تەوژمی خۆرئاوای دوای دوو جەنگە جیهانییەکە، هاوکات ململانێی دەسەڵات‌و فەرمانڕەوایی جیهانی عەرەبی‌و هاتوهەرای چەپی نەتەوەیی‌و قیادەی قوتری‌و بەعسیەکاندا، بەتایبەتیش ململانێی دوو کاراکتەری بەهێزی وەک “جەمال عەبدولناسرو عەبدولکەریم قاسم”دا، ئەوکاتانەی بەعس سەرەتاتکێی ئەکرد بۆ بڵاوبونەوە لەناو کۆمەڵگەی عێراقیدا. لەو ماوەیەدا، سەیدعەلی سستانی، سەرقاڵی لێکدانەوەو تەتەڵەکردنی پەرتوکەکانی وەک «مارکسیزم‌و بیرینەتەوەیی فەلسەفی» بوە.\nلەوکارەشدا ، زۆر سەرکەوتووبوو بەگونجاندنی پرەنسیپی هەرسێ خوندنگەی پیرۆزی (مەشهەد، قوم، نەجەف)و بایەخی مێژوویی‌و ئایینیان. لەکاتی بەرپابوونی شۆڕشی ئێراندا‌و سەرکەوتنی شۆڕش، ڕژێمی بەعس کەوتە وێزەی حەوزەی پیرۆزی نەجەف، بەعس ئەیویست حەوزەی نەجەف بۆ ئامانجەکانی خۆی بەکاربهێنێت، لێرەدا حەوزەی پیرۆز کەوتە نێوان بەرداشی ملکەچکردن بۆ بەعس‌و بڕیاردان لەدژی ئەو ڕژێمە دڕندەیەو پاراستنی کەسایەتیی‌و بێلایەنیی‌و هەڵوێستی ئایینی دروستی خۆی.\nمکوڕبونەکانی حەوزەی نەجەف لەسەر داکۆکیکردن لەخۆی‌و پرەنسیپەکانی، وایکرد ڕژێمی بەعس بەدەیان شێوەی جۆراوجۆر بکەوێتە وێزەی سەید سیستانی‌و حەوزەی نەجەف:\nبۆ نمونە، هەر لەسەرەتاوە کە ڕژێمی بەعس، نەیتوانیی ئایەتوڵڵا “خوئی” مەرجەعی باڵا لەعێراق دەربکا. ڕاستەوخۆ پەلاماری نوسینگەکەیاندا. کاتێکیش کە کەسە نزیکەکانی هەوڵیاندا ئەو بڕوایەی بۆ دروستبکەن تاوەکو عێراق بەجێبهێڵێت، بەهیچ شێوەیەک ڕازیینەبوو، لەوەڵامدا وتی “ناهێڵم ڕۆژێک لەڕۆژان بوترێت حەوزەی پیرۆزی نەجەف ئایەتوڵا توسیی بونیادی ناو خووئی وێرانی کرد. دوای ماوەیەک ئایەتوڵڵا (خووئی) نەخۆشکەوت‌و نەیتوانی ئیمامەتی نوێژکەران بکا، هەربۆیە داوای لەسەید سیستانی کرد، بەو ڕۆڵە هەڵبسێت، بەڵام لەپێناو خۆ بەدوورگرتن لەپلەو پایەو ڕێزی زۆر بۆ مامۆستاکەی سەیدسستانی ڕازینەبوو، ئیتر دوای تێکچوونی تەواوی ڕەوشی تەندروستی ئیمام (خوئی) بەناچاریی ئەو پلەیەی لەساڵی (١٩٩٢) قبوڵکرد.\nبەعس کەمی بەرامبەر حەوزەی نەجەف نەکرد، لەتۆمەت‌و ناوزڕاندن‌و تیرۆری کەسێتیەوە تا ئەگاتە تیرۆرکردنی فیزیکی‌و لەسێدارەدانی کەسایەتیە ناودارەکانی شیعەو ڕاوەدونانی خوێندکارەکانی حەوزەی نەجەف‌و تێکدان‌و وێرانکردنی چەندین خوێندنگەو مزگەوتی مێژوویی‌و ناوەندە پیرۆزییەکان. لەم قۆناغەشدا سەدان کەسایەتی‌و خانەوادەکانیان لەبەندیخانەکان شوێن بزرکران‌و چەندانی تریش لەسێدارەدران، کە چەندین زاناو ئایەتوڵڵای پایەبەرزی تێدابووە.\nلەگەڵ داکیرکردنی کوێت‌و پاشان هێرشی هاوپەیمانان‌و هەڵایسانی ڕاپەڕینی شەعبانی گەلی عێراق، دواتریش شکستی ڕاپەڕینەکەو پەلاماری دڕندانەی ڕژێم بۆ سەر نەجەف‌و کەربەلا کە دوو شاری هەرە پیرۆزی ڕەگەزیی شیعەیە لەناوچەکەدا، جگە لەوەش ئایەتوڵڵا خوئی‌و سەیدسیستانی دەستبەسەرکران‌و ئەشکەنجەدران. لەوسەروبەندەدا سەید (خووئی) وەفاتی کردو، ڕژێم ڕێگەی نەدا بەشێویەکی شیاو ئەسپەردە بکرێت‌و مەراسیمی بەخاکسپارنی قەدەغەکرد. هەر لەم ماوەیەدا دەیان پیاوی گەورەی ئاینی شیعی لەلایەن بەعسەوە لەناودران.\nبۆیە دەزگاکانی ڕژێمی بەعس، زیاتر کەوتنە پیلان دانان بۆ لەناوبردنی سەید سیستانی، بەمجۆرە کەسایەتی سەید سیستانی بەتەنها لەماڵە سادەکەی خۆی مایەوەو عێراقی بەجێنەهێشت، چونکە لایوابوو “خوای گەورە چی بۆ نووسی بێت بەوە ڕازییە”، ئیتر ئاوها ڕەوشەکە درێژەی کێشا تابەهاری ٢٠٠٣و ڕووخانی ڕژێمی بەعس‌و دەستپێکردنی قۆناغێکی نوێ.\nچوارەم: فتواو هەڵوێستەکانی سیستانی لەدوای ساڵی ٢٠٠٣\n- بەیاننامەی نووسینگەی سەید سیستانی سەبارەت بەیاسای بەڕێوەبردنی کاتیی عێراق ٢٠٠٣.\n- بەیاننامەی نووسینگەی سەید سیستانی سەبارەت بەپەلاماردانی کڵێساکانی موسڵ‌و بەغدا - ٢٠٠٤.\n- بەیاننامەی نوسینگەی سەید سیستانی سەبارەت بەڕووداوەکانی ٢٠٠٤.\n- ڕاگەیاندنی وتەبێژی فەرمی نووسینگەی سەید سیستانی سەبارەت بەوتەکانی تایبەت بەدەستووری عێراق ساڵی ٢٠٠٥.\n- لێدوانی وتەبێژی فەرمی نوسینگەی سەیدسیستانی سەبارەت بەکارەساتی “پردی الائمە” کازمییە لەساڵی ٢٠٠٥.\n- بەیاننامەی نوسینگەی سەیدسیستانی لەبارەی پەلامارە تیرۆریستییەکانی سەر هەردوو مەزاری ئیمامانی عەسکەری لەساڵی ٢٠٠٦.\nـ نامەی سەید سیستانی بۆ گەلی عێراق، لەبارەی خۆپاراستن لەئاشووب‌و فیتنەی تائیفی لە ساڵی ٢٠٠٦.\n- چاودێریی بەرفراوانی منداڵانی بێباوک‌و بێسەرپەرشت لەڕێگەی دامەزراوەی “العین” کە لەساڵی (٢٠٠٦)وە بۆ ئەم مەبەستە دامەزراوە.\n- بەیاننامەی سەیدسیستانی سەبارەت بەیەکبوونی ئیسلامی‌و لەگۆڕنانی فیتنەی تائیفی ساڵی٢٠٠٧.\n- بەیاننامەی نووسینگەی سەیدسیستانی سەبارەت بەڕێککەوتنامەی کشانەوەی هێزە بیانییەکان لەعێراق ساڵی ٢٠٠٨.\n- بەیاننامەی نووسینگەی سەیدسیستانی سەبارەت هەڵبژاردنی ئەنجوومەنی پارێزگاکان ساڵی ٢٠٠٩.\n- بەیاننامەی نووسینگەی سەیدسیستانی سەبارەت بەهەڵبژاردنەکانی ساڵی ٢٠١٠.\n- بەیاننامەی نووسینگەی سەیدسیستانی دەربارەی خۆپیشاندانەکانی ڕۆژی هەینی ساڵی ٢٠١١.\nـ بەیاننامەی نووسینگەی سەیدسیستانی سەبارەت بەپێشهاتە ترسناکەکانی پارێزگای نەینەوا لەساڵی ٢٠١٤و دەرکردنی فەتوای جیهادی کەفائی.\n- وەڵامدانەوەی بڕیارو هەوڵەکانی ئیدارەی ئەمریکا لەبارەی داننان بەشاری قودس وەک پایتەختی ئیسڕائیل ساڵی ٢٠١٧.\n- وتاری سەرکەوتن بەسەر تیرۆردا لەکەربەلا ساڵی ٢٠١٧.\n- بەیاننامەی نووسینگەی سەیدسیستانی سەبارەت بە هەڵبژاردنەکانی پەرلەمانی عێراق ساڵی ٢٠١٨.\n- پشتگیریکردنی کارمەندانی تەندروستی‌و ناونانی هەریەکێک لەوانە بە“شەهید” لەکاتی گیانلەدەستدانی هەریەکێکیان بەهۆی جێبەجێکردنی ئەرکەکانیان.\n- فەتوای هاوکاریی کۆمەڵایەتیی بۆ زیان لێکەوتوانی ڤایرۆسی کۆرۆنا.\nئاستی کاریگەریی‌و کاریزمایی سەید سیستانی لەعێراقدا زۆر گەورەیە، لەئان‌و ساتی داگیرکردنی عێراق لەساڵی (٢٠٠٣)دا شیعەکان بڕیاریاندا بەچەک ڕووبەڕووی ئەمریکیەکان ببنەوە، بەڵام دوای سەردانی “ پۆل بریمەر”و چەندین کاراکتەری بەریتانی بۆ لای ئایەتوڵڵا سیستانی، شیعەکان دەستیان لەمکارە هەڵگرت. ئەگەر تەماشا بکەین لەساڵی (٢٠١١)وە سەیدسیستانی جگە لەکۆچکردوو “مام جەلال” دەرگای لەهەموو بەرپرسە باڵاکانی عێراق داخستوەو چاوی پێیان نەکەوتوە. لەتازەترین ڕووداوی بێوێنەدا سەردانی پاپای ڤاتیکان کە نوێنەرایەتی تەواوی مەسیحییەکانی جیهان ئەکات سەردانی عێراقی کرد لەم ساڵی (٢٠٢١)دا چوە ماڵەکەی سەیدسیستانی!. ئەوە یەکەمینجارە گەورەترین ڕابەری ڕۆحی مەسیحییەکان لەجیهاندا لەگەڵ گەورەترین مەرجەعی شیعە چاویان بەیەک بکەوێت.!. ئەمە جگەلەوەی سەید سیستانی پێگەیەکی گرنگی لەلای خۆرئاوا هەیەو نوسینگەی خۆی لەزۆربەی وڵاتانی وەکو فەرەنساو بەریتانیاو ئەمریکا هەیە.\nلەعێراقدا تەنها ساڵانە جارێک بۆ دووجار نوێنەری نەتەوە یەکگرتوەکان ئەبینێت‌و کەسی دی نابینێت. لەهەرلایەکییەوە لێی بڕوانیت سیستانی وەک هێزێکی پەنهانی یان ئاشکراو بەرجەستە دێتە پێشچاو، تائێستا ئەم زاتە کاریگەرە ناسنامەی نییەو تەنها ئیقامەیەکی هەیە، تائێستاش کرێچییە لەخانویەکدا کە ڕووبەرەکەی تەنها (١٢٠) مەترە! دوو کوڕی خۆی "سەید محەمەد ڕەزا"و"سەید محەمەد باقر" بەردەوام لەگەڵیدان.\nدەرئەنجام: ئایا دوای سەید عەلی سیستانی ئێران ئایەتوڵڵاکانی قوم ئەهێنێت بۆ نەجەف؟\nتەمەنی سەید عەلی سیستانی (٩٠) ساڵی تێپەڕاندوە، تەندروستی ڕێگەی نادات وەکو پێشوتر بەرەنگاریی زۆرداریی‌و پیلانگێڕییەکان ببێتەوە. عێراق بۆ خۆی لەڕووی سیاسیی‌و تایەفی‌و ئابوریی‌و تەندروستییەوە ڕۆژگارێکی تا ئەوپەڕی دژوار بەڕێئەکات. عێراق لەناوخۆدا دەیان‌و بگرە سەدان گروپی چەکداری جیاجیای تێدایە کە لەدەرەوەی کۆنترۆڵی شەرعیەتی حکومەتیدان، سەروەری بۆ عێراق تەنها وەک وشەیەکی بێ مانا ماوەتەوە.\nئایا ئاوابونی کاریزمایەکی ئاینی‌و کاراکتەرێکی ئاوها بەهێزی وەک سەید سیستانی چی لەدۆخی عێراق ئەکات؟ ڕەنگە، بەهێزترین‌و بەردەستترین بژاردە هەر ئەوەبێت ئێران لەمەشیاندا دوا گۆڵی خۆی لەعێراقدا تۆماربکات، ئەوەش بەگواستنەوەی مەرجەعیەتی نەجەف بۆ قووم، یان هێنانی کەسانی وەک ئایەتوڵڵا وەحید خۆراسانی، ئایەتوڵڵا مکارم شیرازی، مەحمودی شەهرودی، ئایەتوڵڵا نوری هەمەدانی‌و ئایەتوڵڵا سافی گلپایکانی بۆ جێگرتنەوەی ئایەتوڵڵا سیستانی.\nبژاردەو پرسیارێکی تر ئەوەیە، لەناو عێراقدا جێگرەوەی سەیدسیستانی دیاریبکرێت، بۆ نمونە، شێخ ئیسحاق فەیاز کە ئێستا لەشاری نەجەفەو لەبنەڕەتدا خەڵكی ئەفگانستانە، شێخ بەشیر نەجەفی کە خەڵکی پاکستانە ئەمانە ئەو پێگەیە بگرنە ئەستۆ؟، یاخود موقتەدا سەدرو ئەهالی سەدر ئەو هێزە بەخۆیان بدەن‌و جڵەوی مەرجەعیەتی نەجەف وەربگرن. نەمانی ئایەتوڵڵا سیستانی لەگۆڕەپانەکەدا بێ ئەندازە کاریگەریی لەسەر دۆخی عێراق ئەبێت، کاریگەریی خراپی لەسەر ماڵی شیعە لەلایەک، ناکۆکی سوننەو شیعە لەلایەکی تر ئەبێت، سەیدسیستانی تا هەنوکە هیچ هەڵوێست‌و فتوایەکی دژی گەلی کورد نەبوە، لەپرسی چەسپاندنی فیدراڵییەت‌و دەستوردا سیستانی ڕۆڵی هەبوە، لەبابەتی ڕیفراندۆمدا سیستانی بێلایەن بوو هیچ ورتەیەکی دژی کورد لێوە نەهات.\nڕۆژئاواى كوردستان هێرشدەکاتەسەر تاران


NRT TV | کوردستان | ئیداره‌ی گه‌رمیان: سبەینێ دەوامی فەرمانبەران دەستپێدەکاتەوە\n9007 جار خوێندراوەتەوە\nئیدارەی گەرمیان رایگەیاند، ده‌وامی فه‌رمانگه‌کان له سبه‌ینێ یەکشەممە، ١٢ی ٧ی ٢٠٢٠ دەستپێدەکاتەوە. دەشڵێت، "دەوام لە رۆژانی یەکشەممە بۆ چوارشەممە و بە شێوازی ته‌ناوبی و به ڕێژه‌ی ٣٠% دەبێت."\nئەمڕۆ شەممە، ئیدارەی گەرمیان لە راگەیەندراوێکدا ئاماژەی بەم بڕیارانەی لای خوارەوە کردووە:\n١. ه‌وامی فه‌رمانگه و داموده‌زگاكانی حكومه‌تی هه‌رێم له سبه‌ینێ ١٢ی ٧ی ٢٠٢٠، وه به له‌به‌رچاوگرتنی خۆپارێزی و شێوازی ته‌ناوبی ده‌وام به‌ڕێژه‌ی ٣٠%ی فه‌رمانبه‌ران ده‌ستپێده‌كات و هه‌فتانه له رۆژی یه‌كشه‌مه تا چوارشه‌ممه ده‌وامده‌كرێت، هه‌ر هاوڵاتیه‌كیش كه سه‌ردانی فه‌رمانگه‌كان ده‌كات رێكاری خۆپارێزی نه‌گرێته‌به‌ر مامه‌ڵه‌كه‌ی راییناكرێت.\n٢. کردنه‌وه‌ی بازاڕ و شوێنه گشتییه‌كان و ماركێت و كافتریا و چێشتخانه و چایخانه و هۆڵه‌كانی له‌شجوانی و مه‌له‌وانگه و سه‌رجه‌م شوێنی كاره‌كان، به گرتنه‌به‌ری رێكاری توندی خۆپارێزی، هه‌ر شوێنێكیش خۆپارێزی نه‌كات داده‌خرێت، بۆ ئه‌و مه‌به‌سته‌ش لیژنه‌كانی چاودێری ته‌ندروستی و قایمقامیه‌ته‌كان چاودێری ورد ده‌كه‌ن.\n٣. مزگه‌وت و شوێنه ئاینییه‌كان و پرسه و هۆڵ و جێگای بۆنه‌ی كۆمه‌ڵایه‌تی به داخراو‌ی ده‌مێننه‌وه.\n٤. هاتوچۆی هاوڵاتیان و گه‌شتیاران له نێوان ئیداره‌ی گه‌رمیان و پارێزگاكانی عێراق و مه‌رزی په‌روێزخان، به داخراوی ده‌مێنێته‌وه.\n٥. دە‌سه‌ڵاتی ته‌واو ده‌درێت به قایمقامه‌كان به له‌به‌رچاوگرتنی بارودۆخی سنوری یه‌كه‌ی ئیدارییان بڕیاری زیاتر ده‌ربكه‌ن.\n٦. ژووری ئۆپهراسیۆنی ئیداره‌ی گه‌رمیان داوا له هاوڵاتیانی سنوره‌كه ده‌كات بارودۆخی مه‌ترسیداری گه‌رمیان له‌به‌رچاوبگرن و خۆپارێزی بكه‌ن، ئه‌وه‌ش له پێناو پاراستنی ته‌ندروستی خۆیان و هاوڵاتیان.\nبەپێی ئەو دەسەڵاتەی وەزارەتی ناوخۆ پێیداون، هەریەک لە پارێزگاکانی هەرێم و ئیدارە سەربەخۆکان لای خۆیانەوە دەتوانن قەدەغەی هاتوچۆ و راگرتن و دەستپێکردنەوەی دەوامی فەرمانگەکان و هەر رێکارێکی پێویستی دیکە بۆ روبەڕوبوونەوەی کۆرۆنا رابگەیەنن.


به‌همه‌ن سه‌لیمی – شەهید\nژیان نامەی شەهید بەهمەن سەلیمی\nخەباتی رەوای نەتەوەکەمان لە درێژایی مێژودا شاهیدی گەلێک جەنایەت و داگیرکاری بێ بەزەییانە بووە کە داگیرکەران بۆ درێژە دانی دەسەڵات و پاراستنی بەرژەوەندیەکانی خۆیان لە هیچ کردەوەیەکی دژی مرۆڤانە نەپرنگاونەتەوە.\nلەولاشەوە ڕۆڵە فیداکارەکانی ئەم گەلە زوڵم لێکراوە بۆ پاراستنی خۆی و خاکی نیشتمانەکەی لە بەربەرەکانێی بەردەوام و رەوای خۆی دا بەرەنگاری دوژمنان و داگیرکەران بوەتەوە. لەم پێناوەدا گەلێک ڕۆڵەی قارەمان و بەئەمگ گیانی خۆییان پێشکەشی بارەگای ئازادی گەل و نیشتمان کردووە.\nپاش روخانی کۆشکی پاشایەتی و هاتنە سەرکاری کۆماری تازە بەدەسەڵات گەیشتوی کۆماری ئیسلامی ئێران و هێرشی مەغول ئاسای لەشکری بە ناو ئیسلام بۆ قەڵاچۆ کردنی گەلی کورد و وێرانکردنی نیشتمانەکەی،گەلی کورد بە ناچاری کەوتە بەرەنگاری و لەمپێناوەش دا دیسان گەلێک ڕۆڵەی بە ئەمەگ بونە قوربانی و بە فیدا کردنی گیانی خۆیان شانازیی و سەرفرازیان بۆ گەلی خۆیان خولقاند و چونە نێو کاروانی سورخەڵاتی شەهیدان.\nیەکێک لەم کەسانە کە بە ئیمانێکی قوڵ و بە هەستێکی نیشتمانپەروەرانەوە هاتە مەیدانی بەربەرەکانێ و خۆڕاگری دژی سپای تاڵانچی و تینو بە خوینی کۆماری ئیسلامئ و سەرئەنجام گیانی خۆی لەم خەباتە رەوایەدا فیدا کرد بەهمەن سەلیمی بوو.\nبەهمەن کوری حاجی نەسروڵا وحاجی ژن نەهییە،سالی ۱۹٦۲ لە گوندی لەشکرگای ناوچەی ئێناخی لە بنەماڵەیەکی دەسرۆیشتو لە دایک بوو.بەهمەن تەمەنی سێ ساڵان دەبێت کە لە سەرپەرەستی وخۆشەویستی باوک بێ بەش دەبێت.حاجی ژن نەهییەی دڵسۆز و فیداکار ئەرکی سەرپەرەستی و پێ گەیاندنی بەهمەن و منداڵەکانی دیکە وە ئەستۆ دەگرێت و بە هەق جێگای بەتاڵی باوکی بۆ یان پڕ دەکاتەوە،دایکە نەهییەی روسوور و سەربەرز جیالەوەی ئەرکی بەخێوکردنی منداڵەکانی بە باشترین شێوە بەرێوە دەبرد، ببوە پەناگای هەژار و لێقەوماوان و رێبواران. گوندی لەشکرگا ئەودەم بێ قوتابخانە بو ، بە هەوڵی بەردەوامی دایکە نەهیە توانرا قوتابخانەیەک لەگوندەکەدابکەنەوە و هەمو ئەرکو پێداویستیەکانی قوتابخانە وە ئەستۆ بگریت«شوێنی مامۆستا و خواردن و تەنانەت شۆردنی جل و بەرگی مامۆستاش »\nماڵی هەمیشە بە مێوان و دیوەخانی پڕ هاتوچۆ بۆ بەهمەنی منداڵ قوتابخانەیەکی پڕ وانە و ئەزمون بوو. بەهمەن وردە وردە گەشە و باڵای کرد ولە تەمەنی حەوت ساڵی دا پێینایە قوتابخانە و قۆناخەکانی خوێند نی ساڵ لەدوای ساڵ بەسەرکەوتویی تەواو کرد. تا پۆلی پێنج هەر لە لەشکرگا لە ژێر چاوەدێری دایکیدا درێژەی بەخوێندن دا و دواتر بۆ درێژە دانی خوێندن لە شارە دێی باینگان نیشتەجێ بوو.سەردەمی ڕاپەڕینی گەلانی ئێران دژی دەسەڵاتی پاشایەتی بەهمەن قوتابییەکی چالاک و هەڵسور بو لە خۆ پیشاندانەکاندا هەمیشە لە رێزی پێشەوەی خۆپیشاندانەکانەوە بو،پاش روخانی دەسەڵاتی پاشایەتی و هاتنە سەر کاری کۆماری ئیسلامی بەهمەن وەک لاوێکی تێگەیشتو و پێگەیشتو بو بە کەسێکی نارازی دژی دەسەڵاتی مەلا کۆنەپەرەستەکان و دواتر بو بە یەکێک لە هەڵسوراوانی سازمانی جەوانانی حدکا لە ناوچەکە\nکە کاتی فتوا بەدناوەکەی خومەینی و شەڕی پاوە و شەری سێ مانگەدا بەشی هەرە زۆری خزم وکەسەکانی بەهمەن بەشداری چالاکانەیان هەبو دژی سپای داگیر کەر و خۆفرۆشانی ناوچەکە و تەنانەت بەشێک شەهید و بەشێک دەس بەسەر و زۆربەشیان پرریوەی ئەودیو سنور ببوون،ئەم قۆناخو بۆ بەهمەنی لاو قۆناخێکی نائاسای و پر مەترسی بو،بەڵام بەهمەنی بە ورە دەرەتانی بە هەلپەرەستان و جاش و بنەماڵەکانیان نەدەدا و ببوە چقڵی چاویان. بەهۆی بوێری وهەڵسوڕانی چالاکانەی بەهمەن و هاوڕێیانی سازمانی جەوانانی حدکا ببوە لایەنێکی دیاری نێو قتابخانەکانی باینگان.\n٢٥ ی خەزەلوەری ١٣٥٨ ئەرتەش و ژاندارمری و سپای پاسداران بڕیاری چۆڵکردنی شارەدێی باینگانیان دابو،پێشمەرگەکانی لکی شەهید موستەفا لەچەند کیلومتری باینگان«گوندی ساتیاری»بون، ئامادەی چونە ناو باینگان بون.لاوانی خوێنگەرم و شۆڕشگێڕ خۆیان ئامادەی پێشوازی پێشمەرگەکان دەکەن و لە پشوازیەکی گەرم و کەم وێنەدا«لە باینگان بەرەو ساتیاری و بە پێچەوانەوە»بە تاسەوە دەستەملانی پێشمەرگەکان دەبن وبە خوێندنەوە سرودی شۆڕشگێڕانەو دروشمدان هێزی پێشمەرگە دەبەنە ناو شارەدێی باینگان،لەم پێشوازی و چالاکیەدا کاک بەهمەن دەوری سەرەکی هەبو.\nدواتر فەرمانداری پاوە لە ڕاگەیەندراوێکدا بە هەمو مامۆستا و کارمەندانی ناوچەی ژێردەسەڵاتی پێشمەرگەی ڕاگەیاند کە هەرچی زووتر ناوچەکە چۆڵ بکەن و خۆیان بناسێنن بە بەرپرسانی خۆیان لە پاوە،دوابەدوای ئەم بڕیارە هەمو قوتابخانەکانی ناوچەی ژێردەسەڵاتی پێشمەرگە بێ مامۆستا مانەوە و داخران.\nئەو قوتابیانەی کە گرفتیان نە بو بۆ درێژەی خوێندن رویان لە شارەکانی پاوە و جوانڕۆ و روانسەر و کرماشان کرد،بەشێک لەم قوتابیانە کە سەر بە مەکتەبی قورئا ن و بنەمالەی جاشەکان بون ئاسانکاریان بۆ کرابو،بەهمەن و چەند هاورێیەکی کە هەڵسوڕاوی سازمانی جەوانانی حدکا بون دەیانزانی ئەو ە بریارێکی دژی گەلیە و ئەگەر بچنەوە ژێر دەسەڵاتی کۆماری ئیسلامی دەکەونە بەر ئەزیەت و ئازار و مەجالی خوێندنیان پێ نادرێت،لە لایەکی تریشەوە دەمێک بو بە ئاشکرا لەگەل ڕاێکخراوی باینگان و لکی شەهید موستەفا هاوکاریان دەکرد و زیاتر ئۆگری خەباتی بەکردەوەی دژی کۆنەپەرەستان و داگیرکەران بون،هە ر بۆیە بریاری مانەوەیاندا و لە ڕێکخستنەکانی حدکا سازمان دران.\nدواتر کاک بەهمەن بەهۆی لێوەشاوەی و لێهاتوی بو بە ئەندامی کومیتەکەی باینگان (بەشی ئینتشارات و تەبلیغات)و وەک ئەندامێکی دڵسۆز و لێهاتو ئەرکەکانی خۆی رادەپەراند.\nساڵی ۱۳٦۳ لە دەورەی سیاسی فێرگەی حدک لە گەلالە بەشداری دەکات و بەسەرکەوتنەوە و بە ئەزمونێکی زیاترەوە دەگەرێتەوە هەورامان.سەر دەمێکیش ئەرکی مامۆستای شۆڕشی پێ سپێردرا و ئەوئەرکەشی لەو پەری دڵسۆزی و لە خۆبوردەییەوە را پەراند،مامۆستا بەهمەن لەم ئەرکەیدا زیاتر بو بە خۆشەویستی دانیشتوانی ناوچەکە.\nهاوینی ١٣٦٥لەسەر بڕیاری کومیتەی شارستانی هەورامان مامۆستا بەهمەن لەگەل کۆمەڵێک لە کادر و پێشمەرگەکان دەچنە ناوچەی ژێردەسەڵاتی رژیم .بەپێی بەرنامەیەکی دیاری کراو بۆ لێدانی هێزەکانی رژیم پێشمەرگەکان دەبنە چەند تیمێکی جیا جیا،ئەو تیمەی کە بەهمەنیان لەگەل دەبیت بۆ کاری تەشکیلاتی و تەداروکات دەچنە گوندی دشە.بریارە تیمەکان پاش جێ بە جێ کردنی ئەرکەکانیان بگەرێنەوە شوێنێک بەناو کانی تاڵگ،بڕیارە تیمێکیش لە دەوروبەری کانی تاڵگ چاوەدێری ئەو ناوە بکات بو ئەوەی پێشمەرگەکان بە دڵنیاییەوە بگەرێنەوە شوێنی مەبەست. پاش چونی تیمەکان کە سێک لە تیمی کانی تاڵگ(کەمال هەنەگەرمەلەیی) خۆی رادەستی جاشەکان دەکات و هەمو زانیارییەکان دەخاتە بەردەستیان.بەپێی هەڵکەوتی ناوچوکە و زۆری هێزی ئامادەی جاشەکان لە ماوەیەکی کورتدا تەواوی ناوچە و رێگاو بانەکان دەخەنە کونتروڵی خۆیان.لەداوخستنی تیمی ئاوایی دشە لە بار تر و گونجاو تر دەبێت بۆ جاشەکان، بۆیە هێزی شارەزا و زوبدەی خۆیان تەرخان دەکەن بۆ ئەو تیمە.تاریک ورونی بەیانی تیمی ئاوای دشە لە گەرانەوەیاندا لە سەخت و هەڵدێرێکدا هەست بە کەمینی دوژمن دەکەن،مەجال بەرەو هیچ شوێنێک نیە،بۆیە بریاردەدەن لەو نزیکانە لە نێو کۆمەڵە بەرد دارێکدا بمێننەوە.لە گەل رونبونەوە هەوا لە هەمولایەکەوە دەکەونە بەر دەسڕێژی جاشەکان،پاش بەرەنگار بونە وەیەکی کورت فەرماندەی بەئەزمونی رۆژە سەختەکانی لکی شەهید نادری(شامراد ولەدبەگی) شەهید دەبێت و لەولاشەوە فەرماندەی جاشەکان بەناوی تایەر گونیفرۆش دەکوژریت، ئان بەئان گەمارۆ تەنگتردەبێتەوە و دەبێتە شەڕی دەستەو یەخە، لەئاکامدا چوار پێشمەرگە بە دیل دەگیرێن« ئەمین موساعدی،فەتاح فەتاحی،عەبدولرەحمان قادری، بەهمەن سەلیمی »و بەرەو پاوە دەیانبەن.\nکەسو کاری جاشی کوژراو کە هەواڵی کوژرانی تاهیر و بەدیل گیرانی پێشمەرگەکان دەبیسن بەرەوشوێنی شەرەکە دەکەونە ڕێ و لە نێوان گوندەکانی دشە و گراڵ دەگەنە لای دیلەکان و لە وپەڕی وەحشیگەریدا دەیاندەنە بەردەسرێژی چەکەکانیان و شەهیدیان دەکەن.دواتر تەرمی شەڵاڵ لەخوێنی چوار پێشمەرگەی گیانفدای ئازادی گەل و نیشتمان دەبەستن بە دوای ماشینەکانیانەوە و بەرەو پاوەیان دەبەن،پاشماوەیەک راکێشانی تەرمەکان بە ناو کوچە و کۆڵانەکانی شاردا و بێ رێزی و سوکایەتی پێکردنیان لە لایەن خۆفرۆشان و بنەماڵەی جاشەکان تەرمەکانیان فرێدرانە شوێنێکی نادیار.\nبەم چەشنە بەهمەن و پێنج پێشمەرگەی قارەمان و دڵسۆزی خەباتی رەوای نەتەوەکەمان لە رۆژی ٢٨ی جۆزەردانی ١٣٦٥بونە قوربانی پیلانی خۆفرۆشێک و جاشەکانیش سەری هاوزمانانانی خۆیان کردەدیاری بۆ دەسەڵات دارانی داخ لە د ڵی کۆماری ئیسلامی.\nدایکی شەهیدبەهمەن بە بیستنی ئەم هەواڵە دڵ تەزێن و پڕ لەسوکایەتیە دوچاری سەکتەی دڵ دەبێت پاش مانگێک هاتو چۆی دوکتور و بێ ئاکام بونی هەوڵی دوکتورەکان ئاواتی لە باوەشگرتنی ترەرمی پیرۆزی شەهید بەهمەنی لەگەل خۆی بردە ژێر گڵ و کۆچی دوایی کرد.\nرۆ‌حیان شاد و یادیان پیرۆز


تەکنەلۆژیای دابینکردنی ووزە بە تیشکی خۆر\nلە تیشکی خۆرەوە بۆ ووزەی کارەبا - ئاشنا کردنی ووزەی هاوڕێی ژینگە بە ژیان\nکۆمپانیای نۆرث پاوەر بۆ بەلێندەرایەتی گشتی سنوردار\nکۆمپانیایەکی پسپۆڕە لە بواری ئەندازیاری لە هەرێمی کوردستانی عێراق.\nکۆمپانیای نۆرث پاوەر دابین کەری کاری ئەندازیاری پسپۆڕ کڕین و ئامادەکردنی پێداویستیەکان تاوەکو دەگاتە دروست کردن و دامەزراندن و ئیش پێکردنی پرۆژەکان.\nکۆمپانیای نۆرث پاوەر هەلدەسێت بە پێشکەشکردنی خزمەتگوزاری (پێداویستیەکانی) تەکنۆلۆژیای بەرهەم هێنانی کارەبا لە ووزەی خۆر لە دیزاینکردن و دابینکردنی پێداویستیەکان تا دەگاتە دامەزراندن و ئیش پێکردن بە پێی داواکاری کڕیارەکانمان. وە کاری چاکسازی و خزمەتگوزاری بەردەوام دوای فرۆشتن.\nکۆمپانیای نۆرث پاوەر پسپۆڕە لە بواری پێکەوەبەستنی ووزەی بەرهەمهێنراو لە تیشکی خۆرەوە لەگەل سەرچاوەکانی تری بەرهەم هێنانی ووزە بە دیزاینکردن و دامەزراندن و تێهەلکێشکردنی بە شێوەیەکی وا کە وەکو یەک سیستەم کاری تەواوی خۆی بکات و پێداویستیەکانی بۆ بەکارهێنەر دەستەبەر بکات.\nکۆمپانیای نۆرث پاوەر بە شێوەیەکی فەرمی و یاسایی هەستاوە بە پەیوەندی و هەماهەنگی تەواو لەگەل دوو گەورە کۆمپانیای وواڵتی چین لەم بوارەدا لە رێگای واژووکردنی ڕێکەوتننامەیەک کە خۆی لەم خااڵنەی لای خوارەوە دەبینێتەوە\n١ .دابین کردنی باشترین جۆر بۆ ئامێرەکان و سەرجەم پێوەلکاوەکانی تایبەت بەم سیستەمە بەم شێوەیە\nآ- پانێڵی خانەی خۆری تەمەنی کارکردن بۆ ماوەی ٢٥ ساڵ\nب- پاتری کواڵیتی بەرز کە تەمەنی کارکردنی دەگاتە ٨ ساڵ\nج- بۆیلەری ئاو گەرم کردن بە ووزەی خۆر تەمەنی کارکردنی بۆ ماوەی ١٠ ساڵ بۆ هەموو بەشەکانی\n٢ .بۆ کۆی بەرهەمەکانمان ماوەی ١٨ مانگ گەرەنتی لەگەلدایە دوای دامەزراندن و ئیش پێکردن\n٣ .دابینکردنی هەموو جۆرە سیستەمێکی تایبەت بە تەکنۆلۆژیای ووزەی خۆر وەک سیستەمی بەرهەم هێنانی کارەبا بەستراو بە تۆڕی کارەباوە بە هەموو قەبارەیەک سیستەمی بەرهەم هێنانی کارەبا نەبەستراو بە تۆڕی کارەباوە بە هەموو قەبارەیەک سیستەمی بەرهەم هێنانی کارەبای تێکەڵ لە نێوان ووزەی خۆر و موەلیدە بۆ شوێنە دورە دەستەکان (ئەو شوێنانەی کە نەبەستراوە بە تۆڕی کارەبای نیشتیمانیەوە) بە هەموو قەبارەیەک پەمپی ئاو بۆ کێڵگە و باخەکان و سیستەمی ئاودێری بە هەموو توانا و قەبارەیەک کە بە هەردوو جۆری کارەبای ئەی سی و دی سی کاربکات ڕووناککەرەوەی شەقام و باخچەکان\n٤ .دابینکردنی سیستەمی کۆکەرەوەی تیشکی خۆر بە مەبەستی ئاو گەرمکردن بۆ ماڵ و باڵەخانە بازرگانیەکان و نەخۆشخانەکان و خوێندنگاکان و هەموو جۆرە بینایەک بە جۆر و قەبارەی جیاواز.\nکۆمپانیاکەمان دڵنیایی دەداتە کڕیارەکانی لە دوای پرۆسەی فرۆشتن بەوەی کە بەرهەمەکانی لە ڕووی کواڵیتی و کارکردنەوە زۆر پێشکەوتووە و هیچ جۆرە تێچوویەکی نیە دوای دامەزراندن و بەرهەمەکانی هاوڕێی ژینگەیە.\nکۆمپانیاکان بریتین لە:\n١. کۆمپانیای سۆلارلاند کە تایبەتمەندە لە بەرهەم هێنانی هەموو جۆرە سیستەمێکی بەرهەم هێنانی کارەبا بە تیشکی خۆر لە گەڵ هەموو پێداویستیەکانی تایبەت بەم بوارە بە هەموو جۆر و قەبارەیەک.\n٢. کۆمپانیای هوویانگ کە تایبەتمەندە بە تەکنۆلۆژیای گەرم کردنی ئاو بە تیشکی خۆر بە هەموو جۆر و قەبارەیەک.\n⮘ دابین کردنی ووزەیەکی چالاک و خزمەتگوزاری تایبەت بەو ووزەیە\n⮘ بەردەوام بوون لە باش کردنی ژیان بە پشت بەستن بە سەرچاوی ووزەی نوێ بوەوە


Diplomatic Magazine | هەڵوێستی مەلا مستەفا بۆ ڕزگارکردنی سەید قوتب\nسوبحی داودی کە لەناوەڕاستی شەستەکانی سەدەی ڕابردوودا یەکێکبووە لە بەرپرسانی ئیخوان لە کەرکوک و لە ڕێگەی ئەویشەوە ئیخوان گەشتووەتە هەڵەبجە، لە چاوپێکەوتنێکدا باسلەوە دەکات کە لەکاتی بڕیاری لە سێدارەدانی سەید قوتب لە لایەن میسرەوە، مەلا مستەفا کاغەزێکی بۆ ئیمزا کردون و پێیووتوون بەناوی ئەوەوە هەرچیتان پێباشە لە پێناو ڕزگارکردنی سەید قوتبدا بۆ حکومەتی میسری بنووسن.\nکتێبی " لە هەناوی ئیخوانەوە بۆ چەخماخەی چەک" کە "ئیدریس سیوەیلی" ئامادەی کردووە، دیداری کۆمەڵێک کارەکتەری دیاری ڕەوتی ئیسلامییە لە کوردستان سەبارەت بە مێژووی ئیخوان لەعێراق و کوردستان.\nسوبحی داودی لەو کتێبەدا باسلە هەڵوێستی مەلا مستەفا بەرانبەر بڕیاری لە سێدارەدانی سەید قوتب دەکات و دەڵێت:\n" لەو کاتەدا کە بڕیاری لە سێدارەدانی سەید قوتب درا، ئیخوانی بەغداد پەیوەندییان پێوەکردین کە شتێک بکەین تا مەلا مستەفا بروسکەیەک بووسێت بۆ میسر"\nسوبحی داوی دەڵێت:" ئێمە وەکو بەرپرسانی کەرکوک وەفدێکمان پێکهێنا لە چوار برا، کە بریتیبوون لە " شێخ نازم ئەلعوبێدی، نیزامەدین عەبدولحەمی، سلێمان محەمەد ئەمین قابلی و سف دقی"، چوونە لای مەلا مستەفاو نوسخەیەکی " فی ظلال القران" یان بە دیاری بۆ بردو بۆیان باسکرد کە سەید قوتب نوسەرو موفەسیرێکی ئاوهایە، مەلا مستەفا کاغەزێکی سپی بۆ ئیمزا کردبوون و پێیوتبوون بڕۆن بەناوی منەوە چی بە باش دەزانن بینووسن".\nسەید قوتب ئیبراھیم، نوسەرو شاعیرو بیرمەندێکی ئیسلامی بوو، لە ساڵی ۱۹۰٦ لە گوندی مووشەی شاری ئەسیوتی میسر لە دایکبووە، لە قاهیرە خوێندنی تەواو کردووەو بووەتە مامۆستا، لە ساڵی ١٩٤٨ بۆ ١٩٥٠ بۆ خوێندن دەچێتە ئەمریکا، لە ساڵی ١٩٥۲ بووە بە ئەندامی مەکتەبی ئیرشادی ئیخوان و لە کۆتا ساڵەکانی تەمەنیدا وازی لە ئیخوان هێناوەو لە ٢٩ی ئابی ١٩٦٦دا، لە سەردەمی سەرۆکایەتی جەمال عەبدولناسردا دەستگیردەکرێت و لەپاش دادگاییکردنی لەسێدارە درا.\nدەربارەی بانگەواز و فیکری ئیسلامی، سەید قوتب کۆمەڵێک کتێبی نووسیوەو " فی ظلال القرأن" کە تەفسیری قورئانی پیرۆزەو " معالم فی الطریق" لە بەناوبانگترین دانراوەکانی ئەون.


ب بڕیاران قەر برنە ب ملیاران – ARTICLE رۆژ\nتشرینی یه‌كه‌م 16, 2020 بەڕێوەبەری ماڵپەر\nبلندترین دەستھەڵات ل ھەموو دەولەت و ھەرێمێن جیھانێ دەستوورە. دناڤا دەستووریدا ھەموو قانوون ھەنە كاروبارێن دەولەتێ یێن ئابووری و سیاسی و ئێمناھی و دارایی و زانستی و تەندروستی و جڤاكی … ھتد، دروست دكەت د بەرژەوەندیا ھەڤوەڵاتیێن وێ دەولەتێدا. لێ ل ھەرێما كوردستانا عیراقێ كو ژیێ وێ دگەھیتە (28) ساڵان دەستوور پەسەند نەكریە ژبۆ بەژەوەندیا حزبی و سیاسی كو لنك دەستھەڵاتدان ئەو بەرژەوەندی گرنكترە ژ بەرژەوەندیا دەستووری ل ھەرێمێ. ئەڤ چەندە ژی ھاتەكرن ژ سەدەمێ ب كارئینانا بڕیاران و بنپێكرنا قانوونێ كو ھەموو كاروبار ل ھەرێمێ ب بڕیاران رێڤەچن.\nلەوما ب بڕیاران قەرێن ھەرێمێ برنە ب ملیاران و مووچەیێن فەرمانبەران ب بڕیاران ھاتنە بڕین و پاشكەوتكرن و دانا مووچەی ژ (30) رۆژان پتر لێھات، پلە بەرزكرنا فەرمانبەران راوستیا ل وی دەمێ ئەو فەرمانبەر یێ ھاتیە دامەزراندن ب رێیا قانوونێ كو دڤێت ب رێیا قانوونێ مووچەیێ وی و پلە بەرزكرنا بھێتە راستڤەكرن نەك ب بڕیاران. ھەروەسا دڤێت قانوون رێیێ بدەتە ھەرێمێ قەران وەربگریت نەك ب بڕیار قەر بھێنە وەرگرتن و كەس نەزانیت ئەو قەر یێن چنە! چ دەولەت یان ھەرێم نەشێن ب شێوەیەكێ راستەقینە كار بكەن ب كارئینانا بڕیاران. چونكو دەستوور بلندترین دەستھەڵاتە و بڕیار نزمترین دەستھەڵاتە. ھەروەسا چ مللەت نەشێن ب گونجن دگەل كارئینانا بڕیاران. چونكو دەستوور ماف و ئەرك و ئازادیا ھەر تاكە كەسكی د وەڵاتیدا دپارێزیت و بڕیار لدووڤ ھزر و بۆچوون و بەرژەوەندیێن وی دپارێزیت یێ بڕیارێ بدەت.\nگووتار یاهاتیە خواندن: 146


راوێژکاری ئاسایشی نیشتیمانی عێراق و باڵیۆزی ئەمریکا کۆبونەوە\n2020-09-28 13:19 178 جار بینراوە کۆمێنت\nراوێژکاری دەزگای ئاسایشی نیشتیمانی عێراق و باڵیۆزی ئەمریکا لەکۆبونەوەیەکدا بەردەوامی پشتیوانییەکان بۆ حکومەتی عێراق لەبەرەنگاربونەوەی تیرۆر و هەماهەنگی لەتێپەڕاندنی ئاستەنگییەکان تاتوێ دەکەن.\nنوسینگەی راگەیاندنی راوێژکاری دەزگای ئاسایشی نیشتیمانی عێراق بڵاویکردەوە، بەرەبەیانی ئەمڕۆ دوشەممە قاسم ئەعرەجی راوێژکاری دەزگای ئاسایشی نیشتیمانی لەبەغدا لەگەڵ ماتیۆ تولەر باڵیۆزی ئەمریکا لەعێراق کۆبوەتەوە و باسیان لە هەماهەنگی هاوبەشی نێوان بەغدا و واشنتن لەسەرجەم بوارەکان و چۆنیەتی بەرەوپێش بردنیان کردوە.\nباڵیۆزی ئەمریکا لەدیدارەکەدا بەردەوامی پشتیوانی وڵاتەکەی بۆ حکومەتی عێراق لەبەرەنگاربونەوەی تیرۆر و پاراستنی ئاسایش دەربڕیوە و جەختی کردوەتەوە کە هەردولا هەماهەنگ دەبن بۆ تێپەڕاندنی ئەو ئاستەنگیانەی کە هاتونەتە پێش.\nلای خۆیەوە راوێژکاری دەزگای ئاسایشی نیشتیمانی عێراق باسی لەوەکردوە، بەپێویستی دەزانن لەقۆناغی ئێستادا زیاتر کار بۆ بەدیهێنانی ئارامی و ئاسایش بکرێت، بۆ ئەوەی ناوچەکە و جیهانیش لەئاسایش و ئارامیدا بژین.\nوەزیری نەوتی عیراق پێشبینی دەكات نرخی نەوت زیاتر بەرزبێتەوە 2020-11-29 11:47


سەركەوت شەمسەدین و شنیار ئەنوەر: ڕەخنە لە بێدەنگەكان و سوپاسی بە هەڵوێستەكان دەكەن | KURDPLAT\nسەركەوت شەمسەدین و شنیار ئەنوەر: ڕەخنە لە بێدەنگەكان و سوپاسی بە هەڵوێستەكان دەكەن\nکوردپلات 12/13/2021 10:00:00 ص ليست هناك تعليقات\nلە تۆڕی كۆمەڵایەتی خۆیان هەریەك لە سەركەوت شەمسەدین و شنیار ئەنوەر لە نوسینێكی هاوبەشدا ڕەخنە لە بێدەنگی هێزە سیاسیەكان و ڕێكخراوەكان دەگرن و سوپاسی ئەوانەش دەكەن كە خاوەنی هەڵوێستبوون\nدەقی نوسینە هاوبەشەكەی سەركەوت شەمسەدین و شنیار ئەنوەر\nتاکەی بێدەنگ دەبن\nماوەی چەند ڕۆژێکە بەیاننامە شۆک هێنەرەکەی سەرۆکی حوکمەت خەڵکی کوردستان و چاودێرانی بیانی بەخۆیەوە سەرقاڵ کردوە بەڕادەیەک بۆتە سکانداڵێکی هێندە گەورە کە سەرۆکی حوکمەت بوێری ئەوەی نیە بیکات بە ئینگلیزی و عەرەبی بەتایبەت ئەو بەشەی کە هەوڵی تیرۆری کارەکتەرمان و وە هاندانە بۆ کوشتن، بە بەکارهێنانی بەرزترین و بەهێزترین پۆستی حوکمەتی هەرێمی کوردستان بۆ بەگەڕخستنی هەمو توانای میدیا و سیاسی خۆی، چونکە ئەو باوەڕی وایە کە دەسبردن بۆ ئەم جۆرە بابەتانە کاریگەری لەسەر بیرکردنەوەی کۆمەڵگە دائەنێت.\nبەڵام چەند ڕۆژێکە چاودێری دەکەین کاردانەوەکان لە ئاستی خەڵک کەسانی سەربەخۆوو جۆراوجۆرن بەڵام لە ئاستی حزبی ج گە لە بەڕێز ئارێز عبدوڵا وەک شەخسی خۆی نەک یەکێتی، تەواوی حزبەکانی هەرێمی کوردستان بە ( گۆڕان، یەگرتوە، کۆمەڵ، شیوعی ، نەوەی نوێ، یەکێتی ) بێدەنگیان هەڵبژاردوە کە ئێمە ئەم بێدەنگیە بە پشتگیریکردنێکی بەمەبەست و بێ مەبەستی هەڵمەتەکەی سەرۆکی حوکمەت و میدیاکەی دەبینین بۆسەر ئازادی تاک بەتاکمان. دیارە بە ئاسای بینینی ئەم فەزاحەتە نیشانەی پرسیاری جدی لەسەر ئەم حزبانەو ڕێکخراوەکانیان دروست دەکات کە بێدەنگی بەرامبەر بە ستەم بەشداریکردنە لە ستەمدا، چونکە ئەمە لێدانە لە کەرامەتی مرۆڤ، لێدانە لە تەواوی ژنانی کوردستان، هەوڵە بۆ هەڵوەشاندنەوەی قیەمەکانی کۆمەڵگە. ئێمە بای هێندە بەڵگەو زانیاریمان لەسەر ژیانی تایبەتی ڕکابەرەکانمان هەیە کە ڕاستین نەک بوختان بێت وەک ئەوەی ئەوان بەڵام هەرگیز پەنامان بۆی نەبردوەو بۆی نابەین، ئەمە بەمانای ئەوە نایات کە ئەم حزبانە ئەو بێدەنگیە ترسناکە نەشکێنن، ئەوان ئەگەر بێدەنگیەکەیان لەژێر هەڕەشەی سەرۆکی حوکمەتدابێت یان بەرژوەندیەکانیان بێت یان هاوڕاییان بێت لەسەر تۆمەتەکەی سەرۆکی حوکمەتدا هەڵەیەکی مێژوی دەکەن وەسیاسەتیش لەبەر ڕۆشنایدا دەکرێت، پێویستە مۆقیفەکانیش بۆڕای گشتی بێت، خۆ ئێمە پرسەمان نیە تا بەنامەی داخراو سەرەخۆشیمان لێبکەن. ئەمە هەڕەشەیە بۆسەرخۆتان و ئایندەی منداڵەکانتان کەئەبێت ستۆپ بەسەرۆکی حکومەت بکرێت. ئەمەی سەرۆکی حوکمەت دەیکات بەرامبەر ئێمە وەڵامە بۆ شاردنەوەی تاوانە قێزەونەکانیان ئەگەر نا ئێمە هیچ کێشەیەکی شەخسیمان لەگەڵیدا نیە.\nئێمە ستایشی ڕۆڵی ئازایانەی ئەو چالاکوان و نوسەرو میدیاکار و ڕۆژنامە نوس و کەسایەتیە بەمەبدەئانە دەکەین کە بوێری ئەوەیان هەبو ئازایانە ڕوبەڕوی هەڵمەتە بێڕەحمانەکەی بەرزانی ببنەوە. ئێمە دەزانینن خەڵکی مافخوراو بەدڵ لەگەل ئێمەن لەبادینانەوە تاوەکو گەرمیان، بەڵام حزبی سیاسی، ڕێکخراوی کۆمەڵگەی مەدەنی، دەستەبژێرو چیرۆک نوس و ڕۆمان نوس، دەنگە ڕەخنەگرەکان و پەرلەمانتاران ئەرکیانە وەک پرسێکی گرنگی گشتی بەدەنگ بێن و بێدەنگی بشکێنن چونکە ئەوە بەرگری کردن نیە لە ئێمە وەک شەخس بەڵکو بەرگریکردنە لە ئایندەیەک بۆ نەوەکانی داهاتومان کە ڕێگە نەدرێت کوردستان بکرێتە زیندان و شکۆی مرۆڤی تێدابشکێنرێت هەروەک ئەوەی ئێستای سەرۆکی حوکمەتی هەرێم دەیکات دەیەوێت بەپەلاماردانی ژیانی تایبەتی ئێمە بێدەنگمان بکات تاوەکو کار لەسەرهەڵدانەوەی مەلەفە گەندەڵیەکانی خۆی کەسە نزیکەکانی نەکەین.


نووچە نێت | ڕاستگۆیی بێ لایەنی| تەندروستی عێراق هۆشداری دەدات لە هاتنى شەپۆلی چوارەمى ڤایرۆسى کۆرۆنا\nتەندروستی عێراق هۆشداری دەدات لە هاتنى شەپۆلی چوارەمى ڤایرۆسى کۆرۆنا\nNovember 2021 16 - 12:01:35\nوەزارەتی تەندروستی عێراق هۆشداری دەدات لە هاتنی شەپۆلی چوارەمی ڤایرۆسى کۆرۆنا، داوا لە هاووڵاتییان و ناوەندەکانی خوێندن دەکات، پەلە بکەن لە وەرگرتنی ڤاکسینى دژە ڤایرۆسى کۆرۆنا.\nئەمڕۆ سێشەممە( 16تشرینی دووەمی2021 ) ماڵپەری (ناوەندی هەواڵی نیشتمانی) بڵاویکردەوە، وەزارەتی تەندروستی عیراق رایگەیاند، "بەهۆی هاتنی شەپۆلی چوارەمى ڤایرۆسى کۆرۆنا وڵاتانی جیهان بەرزبوونەوەی ژمارەی توشبووان بەتایبەت لە وڵاتانی ئەوروپا رووبەڕووی لێکەوتەی مەترسیدار دەبنەوە."\nوەزارەتى تەندروستى عێراق روونیشدەکاتەوە، "ئەگەری زۆری هەیە عێراق و وڵاتانی ناوچەکەش بەر ئەو شەپۆلە بکەون، بەتایبەت لەگەڵ دەستپێکی ساڵی خوێندن و هاتنی وەرزی زستان و مەترسی گواستنەوەی ڤایرۆسەکە و زیادبوونی پەتاى وەرزى و کەمی پێدانی ڤاکسین."\nوەزارەتی تەندروستی عێراق راشیگەیاند، "پێویستە هەرچی زووە هاووڵاتییانى عێراق و کارمەندانى ناوەندەکانی زانکۆ و پەیمانگاکان پەلە بکەن لە وەرگرتنی ڤاکسینى دژە کۆرۆنا، بۆ ئەوەى خۆیان بپارێزن لە توشبوون بەو ڤایرۆسە."\nئەمریکا جارێکی دیکە کۆرۆنا دەکاتەوە بابەتی فشار لەسەر چین\n٣١ هەزار کەس لە شاری تاران بە هۆی کۆرۆنا گیانیان لە دەست داوە\nلە ماوەی ٢٤ کاتژمێردا ٤٠٥ تووشبووی کۆرۆنا لە ئێران گیانیان لە دەستدا


به‌رنامه‌ی هه‌له‌و واشنتن: ئاماده‌کاریـیه‌کان بۆ ئازادکردنی موسڵ\nله ئێسـتادا به‌رپـرسانی عێراق و زۆرێـک له ده‌زگاکانی ڕاگه‌یاندن باس له نزیکبوونه‌وه‌ی شه‌ڕی ڕزگارکردنی شاری موسڵ له داعش ده‌که‌ن.\nفڕۆکه‌کانی له‌شـکری عێراق به هه‌زاران نامه و بڵاوکراوه‌یان به‌سه‌ر شاری موسڵدا به‌رداوه‌ته‌وه و تیایاندا به دانیشـتوانیان گوتووه هێزه چه‌کداره‌کان ئاماده‌ن هاوکاریـیان بکه‌ن بۆ ڕزگارکردنی شاره‌که‌یان له داعش.\nهاوکات سه‌لیم جبوری سه‌رۆکی په‌رله‌مان که بۆخۆی که‌سایه‌تیـیه‌کی سووننه‌یه، سه‌ردانی هه‌ولێری کردووه و له‌وێ له‌گه‌ڵ کاربه‌ده‌سـتانی کورد تاووتوێی مه‌سه‌له‌ی کردنه‌وه‌ی سه‌ربازه‌گه‌ی نوێی بۆ مه‌شق و ڕاهێنانی خۆبه‌خشان کردووه، ئه‌وانه‌ی ئاماده‌ن به‌شـداری له ڕزگارکردنی موسڵدا بکه‌ن.\nله لایه‌کی دیکه ئه‌سیل نوجێفی پارێزگاری موسڵ له لێـدوانێـکی ڕۆژنامه‌وانیدا گوتویه‌تی ئاماده‌کاریـیه‌کان بۆ ڕزگارکردنی موسڵ گه‌یشتوونه‌ته قۆناغی پـێشـکه‌وتوو. ئاماژه‌ی بۆ ئه‌وه‌ش کردووه هێزه‌کانی حه‌شدی شه‌عبی به‌شـداری ناکه‌ن تاوه‌کو داعش مه‌سه‌له‌که نه‌قۆزێته‌وه و شه‌ڕه‌که به شه‌ڕی تایفی بۆ خه‌ڵـکی وێنا نه‌کات، به‌ڵام له هه‌مان کاتدا گوتویه‌تی بۆ به‌شداری پـێشـمه‌رگه مه‌سه‌له‌که جیاوازه له‌به‌ر زۆر هۆکار، له‌وانه موسڵ و ناوچه‌کانی هه‌رێم به یه‌که‌وه به‌سـتراونه‌ته‌وه و خه‌ڵـکی زۆری موسڵ له ئێسـتادا له هه‌رێمی کوردسـتانن.\nپـێشـتر هادی عامری سه‌رۆکی ڕێـکخراوی به‌دری شیعه‌کان گوتبوی پاش ڕزگارکردنی تکریت به‌ره‌و موسڵ ده‌ڕۆن.\nپـرسیار لێره‌دا ئه‌وه‌یه ئایا به‌شـداری پـێشـمه‌رگه له ڕزگارکردنی موسڵ له به‌رژه‌وه‌ندی هه‌رێمی کوردسـتاندایه؟ ئه‌گه‌ر هاتوو هێزه‌کانی حه‌شدی شه‌عبی به‌شـداری له ڕزگارکردنی موسڵدا کرد ئایا پـێشـمه‌رگه هاوکاریـیان ده‌کات؟\nفازڵ به‌شاره‌تی، ئه‌ندامی ئه‌نجومه‌نی سه‌رکردایه‌تی پارتی دیموکراتی کوردسـتان.\nمه‌حمود عومه‌ر، ئه‌ندامی لیژنه‌ی کاروباری پـێشـمه‌رگه له‌سه‌ر لیستی گۆڕان.\nشوان ڕابه‌ر، ئه‌ندامی سه‌رکردایه‌تی کۆمه‌ڵی ئیسلامی.


قوباد تاڵە‌بانی بۆ دھۆكییە‌كان: دەزانین کێشەی ئازادیتان هەیە PUKmedia یەکێتیی نیشتمانیی کوردستان\nقوباد تاڵه‌بانی سه‌رۆكی هاوپه‌یمانی كوردستان لە بانگەشەی لیستەکەدا لە شاری دهۆک وتی: ئێمە زۆر باش ئاگاداری کێشە و موعاناتی ئەم دەڤەرە خۆڕاگرەین، دەزانین کێشەی ئازادیتان هەیە، دەزانین لەم سنوورەدا کێشە بۆ هەر کەسێک دروست دەکرێت کە چالاک بێت.\nئێوارەی ئەمڕۆ ٢٣-٩-٢٠٢١ لە کەرنەڤاڵی ناساندنی کاندیدانی هاوپەیمانی کوردستان لە دهۆک کە بە ئامادەبونی چه‌ندین به‌رپرسی باڵای یه‌كێتیی نیشتمانیی كوردستان و ژماره‌یه‌كی به‌رچاو له كادیرو ئه‌ندام و لایه‌نگرانی یه‌كێتیی نیشتمانیی كوردستان به‌ڕێوه‌چوو قوباد تاڵه‌بانی سه‌رۆكی هاوپه‌یمانی كوردستان وتی: ئێمە زۆر باش ئاگاداری کێشە و موعاناتی ئەم دەڤەرە خۆڕاگرەین، دەزانین کێشەی ئازادیتان هەیە.\nوتیشی: دەزانین لەم سنوورەدا کێشە بۆ هەر کەسێک دروست دەکرێت کە چالاک بێت و سەر بە لایەنێکی دیاریکراو نەبێت. وەکچۆن کێشە بۆ چالاکوانان و کادیرانی حیزبەکانی تر دروست کرا و زۆرێکیان بەچەندین ساڵ حوکمدران و بەردەوامیشن لە دەستوەردان سیاسی و کادرەکانمان عەزیەت دەدرێن و تومەتی سەیر و سەمەرە دەخرێنە پاڵیان.


لە سنووری پشدەر، سوپای پاسداران هیچ جموجۆڵێکی سەربازی ئەنجام نەداوە – SNN\nHome›کوردستان›لە سنووری پشدەر، سوپای پاسداران هیچ جموجۆڵێکی سەربازی ئەنجام نەداوە\nسوپای پاسداران لەسەر سنور\nهەرچەندە وڵاتی ئێران بە درێژای سنورەکانی لەگەڵ عێراق بە گشتی و سنووری هەرێمی کوردستان بەتایبەتی خەریکی رێکخستنی سەربازی و زیادکردنی ژمارەی سەربازە، بەڵام بەگوێرەی بەدواداچوونەکانی SNN بە درێژای سنووری قەزای پشدەر لەگەڵ ئێران سوپای پاسداران هیچ جوڵەیەکی سەربازی ئەنجام نەداوە.\nسەرچاوەیەکی بەرپرس لەسەر سنووری نێوان باشوور و رۆژهەڵاتی کوردستان کە نەیویست ناوی ئاشکرا بکرێت بە SNN ی راگەیاند: بە دێژای سنووری هاوبەشی نێوان باشوور و رۆژهەڵاتی کوردستان لە بەشی قەزای پشدەر تا ئێستا هیچ جوڵەیەکی نایاسایی و سەربازی لە لایەن سوپای پاسدارانەوە بەدی نەکراوە و دۆخی سەر سنووریش لەوپەڕی ئارامیدایه.\nئەو سەرچاوەی وتیشی :”لەسنووری قەزای پشدەر سوپای پاسداران هیچ یەکەیەی چاودێری زیاد نەکردووە دەنگۆی بوونی هیچ ئۆپەڕاسیۆنێکیش لە ئارادا نییە و تەنانەت چەند ساڵێکیشە سوپای پاسداران هیچ تۆپبارانێکی سنوری قەزای پشدەریشی نەکردووە”.\n” تەقە لە شوانکارە کوردەکان دەکرێت و 3 شوان بە سەختی بریندار کراون “\nهەر سەبارەت بە دۆخی ئەمنی سەر سنوور سەرچاوەیەکی ئەمنی لە راپەڕین بە SNN ی راگەیاند: لە ئێستادا جوڵەی سەربازی لەسەر سنووری نێوان باشوور و رۆژهەڵاتی کوردستان لە سنووری قەزای پشدەر بوونی نیە، بەڵام ناوبەناو سوپای پاسداران تەقە لە شوانکار و مەڕدارەکانی قەزای پشدەر دەکەن و لە ماوەی مانگی رابردوو 3 گەنجی شوانکارەی خەڵکی پشدەر بە گولەی سوپای پاسداران بە سەختی بریندار کراون .\n“گەشتیارانی عەرەب هۆکاری بوژاندنەوەی کەرتی گەشتوگوزاری هەرێم بوون”


له‌باره‌ى گیانله‌ده‌ستدانى منداڵه ته‌مه‌ن دوو ساڵه‌كه‌ى هه‌ڵشۆوه پۆلیس زانیارى ئاشكرا كرد\nhunar 06/03/2018 - 11:45 بڵاوکراوەتەوە لە هەواڵ/كوردستانی\nله رووداوێكدا منداڵێكی ته‌مه‌ن دوو ساڵ له ناحیه‌ی هه‌ڵشۆی سنوری ئیداره‌ی راپه‌ڕین گیانی له‌ده‌ستداو به‌رێوه‌به‌رایه‌تی پۆلیسیش راگه‌یه‌نراوێكی له‌باره‌وه بلاوكرده‌وه.\nئه‌مڕۆ سێ شه‌ممه له راگه‌یه‌نراوێكدا به‌ڕێوه‌به‌رایه‌تی پۆلیسی راپه‌ڕین ئاماژه‌ی به‌وه‌كردووه: "به‌ره‌به‌یانی ئه‌مڕۆ كاتژمێر 7:30، منداڵێك به‌ناوی ( هـ . م . ئـ ) ته‌مه‌ن 2 ساڵان، دانیشتووی ناحیه‌ی هه‌ڵشۆ ـ قه‌زای پشده‌ر ـ قه‌ڵادزێ، له‌به‌رده‌م ماڵی خۆیاندا خنكا".\nئاماژه‌ی به‌وه‌ش كردوه: "به‌وته‌ی كه‌سوكاری منداڵه‌كه، پاش ئه‌وه‌ی منداڵه‌كه‌یان له‌به‌رده‌م ماڵی خۆیاندا چۆته سه‌ر ڕوباری ناحیه‌كه كه‌وتۆته ناو ئاوه‌كه و پاشان بردویه‌تی و دواتریش به‌مردووی دۆزراوه‌ته‌وه".\nئاشكراشیكردوه: "دوای گه‌یاندنی منداڵه‌كه بۆ نه‌خۆشخانه‌ی گشتی قه‌ڵادزێ و پاش توێكاری بۆ ته‌رمه‌كه‌ی، ڕاده‌ستی كه‌سوكاری كرایه‌وه، په‌ڕاوی لێكۆڵینه‌وه‌ی بۆ كراوه‌ته‌وه و لێكۆڵینه‌وه‌ش به‌رده‌وامه".


ده‌وڵه‌تی یاسا: هێشتا هیچ رێككه‌وتنێك له‌نێوان لایه‌نه سیاسیه‌كان بۆ دیاریكردنی سه‌رۆكوه‌زیران ئه‌نجام نه‌دراوه\n13:04 هه‌ینی 31 كانونی دووه‌م 2020\nده‌وڵه‌تی یاسا راگه‌یه‌ندراوێكی بڵاوكرده‌وه و تیایدا ئاماژه‌ی به‌وه كرد “هاوپه‌یمانێتییه‌كه‌یان له‌گه‌ڵ ئه‌و كاندیده‌ی سه‌رۆكوه‌زیراندایه كه لایه‌نه سیاسیه‌كان و كۆمه‌ڵایه‌تییه‌كان له‌سه‌ر رێكده‌كه‌ون”.\nله راگه‌یه‌ندراوی نوسینگه‌ی رۆژنامه‌وانی هاوپه‌یمانی ده‌وڵه‌تی یاسادا ئاماژه به‌وه كراوه “له‌كاتێكدا هه‌واڵی به‌شێك له میدیاكان له‌باره‌ی ناڕازی بونی نوری مالیكی سه‌رۆكی هاوپه‌یمانییه‌ته‌كه بۆ رێككه‌وتنی لایه‌نه سیاسیه‌كان له‌باره‌ی یه‌كێك له كاندیده‌كانی سه‌رۆكوه‌زیرانی نوێ به‌ته‌واوه‌تی ره‌تده‌كه‌ینه‌وه”.\nبه‌گوێره‌ی راگه‌یه‌ندراوه‌كه “هێشتا هیچ رێككه‌وتنێك له‌نێوان لایه‌نه سیاسیه‌كان نه‌كراوه و تائێستاش لایه‌نه‌كان تاوتوێی چه‌ند ناوێك ده‌كه‌ن بۆ هه‌ڵبژارنی باشترینه‌كانیان و راسپاردنی بۆ پۆستی سه‌رۆكوه‌زیرانی”.\nراگه‌یه‌ندراوه‌كه جه‌ختده‌كاته‌وه “ئێمه له‌گه‌ڵ هه‌ر رێككه‌وتنێكی لایه‌نه سیاسی و كۆمه‌ڵایه‌تییه‌كانین له‌و باره‌یه‌وه”.\nسه‌رۆكوه‌زیرانی نوێی عێراق\nگومانەکان دەچنە سەر مێروولەخۆر کە ڕەنگە جیهانى توشى کۆرۆنا کردبێت شیرەکەى بۆ دەرمان بەکاردەهێنرێت\nسەرۆککۆمارى عێراق لەبارەى ڤایرۆسى کۆرۆناوە وتارێکى ئاراستەى هاووڵاتیان کرد "ئه‌ركى نیشتمانیمانه كۆششه‌كانمان له ئاستی قه‌یرانه‌كه‌دا بێت"\nڤايرۆسى كۆرۆنا لەڕێگەى مێشولەوە دەگوازرێتەوە؟ رێکخراوى تەندروستى جیهان وەڵام دەداتەوە\n17:34 چوار شه‌ممه 25 ئادار 2020\nپارێزگاری سلێمانی هاووڵاتيان دڵنيا دەكاتەوە “سه‌رجه‌می پێداویستییه‌كان دابینكراون”\n" پێداویستی ڕۆژانە بۆ خێزانە کەمدەرامەتەکان دابین ده‌كه‌ین"\n17:55 یه‌ك شه‌ممه 15 ئادار 2020\nعەلی حەمە ساڵح باس له گرژییه‌كانی نێوان گۆڕان و یه‌كێتی ده‌كات\n20:37 یه‌ك شه‌ممه 15 ئادار 2020\nچوار بڕیار لە لیژنەی باڵای ڕووبەرووبوونەوەی كۆرۆنا لە هەرێم\n"دەسەڵاتى داخستنى هەر شوێنێک درایە وەزارەتى تەندروستى"\n21:53 دوو شه‌ممه 09 ئادار 2020\n19:11 شه‌ممه 14 ئادار 2020\nدەستەی دەروازە سنورییەکانی لە ڕێگەی ناس کوردەوە هاوڵاتیانی دەرەوەی وڵات ئاگادار دەکاتەوە\nشێوازی هێرشکردنی ڤایرۆسی کۆرۆنا بۆسەر جەستەی مرۆڤ دۆزرایەوە.. کۆرۆنا لە لەشی مرۆڤدا چیدەکات؟\n23:22 شه‌ممه 14 ئادار 2020\n13:19 چوار شه‌ممه 04 ئادار 2020\nبەغدا گومان لە توشبوونی مامۆستا ڕەشید بە ڤایرۆسی کۆرۆنا دەکات\n23:18 چوار شه‌ممه 25 ئادار 2020\nتوشبوویەکى نوێى کۆرۆنا لە شارى سلێمانى تۆمار کرا\n23:00 چوار شه‌ممه 25 ئادار 2020\nخزمەتگوزاری کەرەنتینەکردن لە ئۆتێلێکى پێنح ئەستێرەیی و پەرستارێک بەدرێژایى کات


پشته‌ڤانیا گه‌نجێن فلمساز ل دهۆكێ دێ هێته‌كرن | Evro News\nسه‌ره‌كى Facebook پشته‌ڤانیا گه‌نجێن فلمساز ل دهۆكێ دێ هێته‌كرن\nپشته‌ڤانیا گه‌نجێن فلمساز ل دهۆكێ دێ هێته‌كرن\nرێڤه‌به‌رێ هونه‌رێ سینه‌مایێ ل پارێزگه‌ها دهۆكێ بۆ رۆژناما ئه‌ڤرۆ دیار كر كو رێڤه‌به‌ریا هونه‌رێ سینه‌مایێ ل پارێزگه‌ها دهۆكێ یا سه‌ر ب رێڤه‌به‌ریا گشتی یا ره‌وشه‌نبیری و هونه‌ری ل پارێزگه‌ها دهۆكێ ڤه دێ پشته‌ڤانیا گه‌نجێن فلمسازێن پارێزگه‌ها دهۆكێ كه‌ت و گۆت: “هه‌موو گه‌نجێن فلمسازێن پارێزگه‌ها دهۆكێ دشێن سیناریوویێن فلمێن خوه پێشكێشی مه بكه‌ن”.\nسه‌میر ئه‌حمه‌د، رێڤه‌به‌رێ هونه‌رێ سینه‌مایێ ل پارێزگه‌ها دهۆكێ ئاشكرا كر كو ئه‌و ئاگه‌هداریا هه‌می گه‌نجێن فلمسازێن پارێزگه‌ها دهۆكێ دكه‌ن ب هه‌می قه‌زایێن وێ ڤه ئه‌وێن ژیێ وان دناڤبه‌را 18 هه‌تا 30 سالیێ دا كو خودان پرۆژێن كورت بن دێ پشته‌ڤانیا وان ژ لایێ رێڤه‌به‌ریا هونه‌رێ سینه‌مایێ ل پارێزگه‌ها دهۆكێ ڤه هێته‌كرن ب كوژمێ دو ملیۆن دینارێن عیراقی ب مه‌ره‌ما به‌رهه‌مئینانا كورته فلمان و گۆت: “ئه‌ڤ فلمه دێ بنه مولكێ رێڤه‌به‌ریا هونه‌رێ سینه‌مایێ ل پارێزگه‌ها دهۆكێ و دێ ل فلمه فیسته‌ڤالا دهۆك یا نێڤده‌وله‌تی هێنه نیشادان”.\nناڤهاتی ئاماژه دا وێ چه‌ندێ كو وان چه‌ندین مه‌رج بۆ وان گه‌نجێن فلمساز داناینه یێن كو سیناریوویێن خوه پێشكێش دكه‌ن ژ وان ژی پێدڤیه ئه‌و گه‌نجێ فلمساز یێ كو سیناریۆیا خوه پێشكێش دكه‌ت خودان ئه‌زموون بیت و پشكداری د كاره‌كێ هونه‌رێ سینه‌مایێ دا كربیت، هه‌روه‌سا پێدڤیه سیناریۆ ب شێوه‌یێ PDF و چاپكری ژی بهێته پێشكێشكرن و گۆت: “گه‌نجێن فلمساز ل پارێزگه‌ها دهۆكێ و قه‌زایێن ب سه‌ر وێ ڤه دشێن ل سه‌ر ڤی ئیمێلی (cinemadhk@gmail.com) سیناریوویێن خوه پێشكێش بكه‌ن و پشتی سیناریوو دهێنه پێشكێشكرن دێ یێن باش د ناڤ وان دا هێنه هه‌لبژارتن و دێ پشته‌ڤانیا وان هێته‌كرن و دووماهی ژڤان ژی بۆ وه‌رگرتنا سیناریوویان دێ ل رۆژا 10/2/2020 ێ بیت”.\n78 queries in 0.953 seconds.


ماڵپه‌ڕی سه‌ربه‌ست – مژدین: بەم زووانە وینەی نویم بڵاودەبیتەوە\nمژدین: بەم زووانە وینەی نویم بڵاودەبیتەوە\nزانا دڵشاد دزەیی: گۆرانیبێژ موژدین ساڵح خەریکی وەرزشکردنە بۆ دابەزاندنی کێشی لە ٨٥ کیلۆ بۆ ٧٠ کیلۆ بەڵام ئەو دەیەوێت بگاتە ٦٥ کیلۆ، تاوەکو ئەوکاتە نایەوێت وێنەی تازەی بڵاوبکرێتەوە، چونکە دەڵێ “دەمەوێ لەشم وێنەیی بێت، نەک سێکسی دەرکەوم”.\nموژدین ساڵح، کە ئێستا لەوڵاتی ھۆڵەندا نیشتەجێیە بە (سڤیل)ـی راگەیاند، ماوەیەکە پرۆژە ھونەرییەکانی راگرتووە و دەستی بە دابەزاندنی کێشی کردووە، لە ٨٥ کیلۆ ئێستا ھاتۆتە ٧٠ کیلۆ، دەڵێت “بەڵام بڕیامداوە ٥ کیلۆی تر لە کێشم دابەزێنم، ھەتا بگەڕێمەوە ئەو کێشەی کە لە کلیپی پەیامی عەشق دەرکەوتم، دکتۆرەکەم رێکەی پێدام، بەڵام گوتی لەوە زیاتر دبەزی تووشی کێشە دەبی، راست دەکات کاتێک کێشم ٦٢ کیلۆ بوو دووجار بوورامەوە، خواردنم زۆر کەم بوو، نەدەگەیشتە خواردنی منداڵێکی پێنج ساڵان”. موژدین ئاماژەی بەوەشدا لەبەرئەوەی درێژی باڵای ١٧٠ سم، ئێستا ھەست ناکات کێشی زۆرە، “بەڵام پێم خۆش نییە وروژێنەر و سێکسی بم، بۆیە دەمەوێت زیاتر کێشم دابەزێنم”.\nئێستا موژدین بەپێی رێنمایی دکتۆرەکەی خواردن دەخوات و دەڵێت “بە گرام خواردن دەخۆم، بۆ نموونە ٢٠٠ گرام میوە، ھەروەھا ٢٠٠ گرام سەوزە، لەگەڵ ئەوەشدا نانی قاوەیی و ئەوروپی دەخۆم، لەگەڵ خواردنەوەی ئەو شیرەی کە من ئازار دەدات، لەبەرئەوەی دکتۆر بۆی نووسیووم کە ماست بخۆم، بەڵام ماستی لای خۆمان قەدەغەیە، ئای کە ناخۆشە! چونکە زۆر حەز بە ماستی یۆنانی دەکەم، وەک ماستی خۆمان چەورە”\ntweet Leave a Reply لابردنی وه‌ڵامدانه‌وه\tئیمه‌یڵه‌که‌ت که‌س نایبینێسه‌رنج ناو ئیمه‌یڵ ماڵپه‌ڕ 1 میوان له‌سه‌ر هێڵه ئەرشیف\tئەرشیف\n1 hour ago generic viagra online cheap generic viagra viagra for sale in uk viagra generic viagra pills Viagra ...\n2 hours ago viagra online cheap generic viagra generic viagra mail-order viagra order viagra generic viagra cial...\n2 hours ago Hello! This is kind of off topic but I need some guidance from an established blog.\nIs it tough to ...\n2 hours ago discount viagra cheap viagra online order generic viagra generic viagra online cialis vs viagra vs l...\n5 hours ago Cheap viagra online viagra for sale generic viagra online Cialis viagra online pharmacy cheap viagra...\n6 hours ago خزمەتگوزاریەکان


ئەنجومەنی ئافرەتانی ئاكرێ یارمەتی بەسەر پەنابەرانی رۆژئاوا دابەشدەكات | دەزگاى زارى کرمانجى\nئەنجومەنی ئافرەتانی ئاكرێ یارمەتی بەسەر پەنابەرانی رۆژئاوا دابەشدەكات\nئەنجومەنی ئاكرێ یەكێتی ئافرەتانی كوردستان یارمەتی بەسەر پەنابەرانی رۆژئاوای كوردستان دابەشدەكات كە بەهۆی ئەو ئالۆزیانەی لەم دوایە لە رۆژئاوای كوردستان دروستبوون پەنابەری هەرێمی كوردستان بوونە و لە كەمپی بەردەڕەش نیشتە جێبوونە.\nدلڤین شەماڵ, بەرپرسی ئەنجومەنی ئاكرێ یەكێتی ئافرەتانی كوردستان بە زاری كرمانجی گوت:" ئەنجومەنی ئاكرێ یەكێتی ئافرەتانی كوردستان بە هاوكاری ناوەندەكانی ئافرەتان سەر بە ئەنجومەنی ئاكرێ یەكێتی ئافرەتان كۆمەك و یارمەتیمان گەیاندە پەنابەرانی رۆژئاوای كوردستان لە كەمپی بەردەرەش.\nدلڤین ئەوەشی گوت:" پێشتریش یارمەتیمان گەیاندۆتە پەنابەرانی رۆژئاوای كوردستان بەردەوامیش دەبین وەك هەستكردن بەرامبەر ئەو كارەستانەی بەسەر خوشك و براكانماندا هاتووە لە رۆژئاوای كوردستان, ئەو یارمەتیانەی گەیاندمانە پەنابەرانی رۆژئاوای كوردستان لە خواردن و خواردنەوە جلو بەرگ و پێداویستی ناو ماڵ پێكهاتبوون بە یارمەتی دەزگای خێرخوازی بارزانی دابەشمانكرد بەسەر پەنابەرانی رۆژئاوا لە كەمپی بەردەرەش.


کوردیپێدیا - 00-06-2002\n📅 00-06-2002 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- ناوەڕاستی ئەم مانگە: گیرانی شێخ حەسەن لەلایەن د.س. نێوبراو یەکێکە لە رابەرانی یەکێتیی دیوکراتیی کورد لە سووریا. د.س شێخ حەسەنی بەتاوانی لەیەکدابڕانی خاکی سووریا گرتووە.\n- ئەم مانگە: کورژرانی 2 کورد و خنکانی 2ی تر لە کەنارەکانی ئیتالیا، ئەمانە دەیانویست بگەنە خۆرهەڵاتی ئەوروپا. کورژاوەکان ناویان نەوزاد ئەحمەد رەسوڵ تەمەن 19 ساڵ و محەمەد قادر رەسوڵ 21 ساڵ و خەڵکی گوندی بێگەڵووی ناوچەی قەڵادزێن.\n- ئەم مانگە: بەرزبوونەوەی ناکۆکیی نێوان پارتی و یەکێتی لەسەر نرخی تەزووی کارەبای دوکان و دەربەندیخان.\n- ئەم مانگە: زانکۆی NSW ئۆسترالیا ئامادەیی خۆیی بۆ وەگرتنی خوێندکارانی باشووری کوردستان دەربڕی بۆ خوێندنی ماجستێر و دکتۆرا.\n- رێکخراوی فاو لە باشووری کوردستان 2 پڕۆژەی وەستاند کە دەبووایە لە ناوچەی خورماڵ ئەنجام بدرایە. هۆی ئەم وەستانە لە ترسی ئیسلامییەکان بوو.\n- پارتی رەشنووسی کۆماری فیدڕاڵیی ئێڕاقیی ئاشکرا کرد. بەپێی ئەم رەشنووسە ئێڕاق دەبێتە دەوڵەتێکی فیدڕاڵی و ناوچە کورد نشینەکان دووەمین بەشی ئێڕاق پێکدێنن.\n 📰 رۆژنامە | 🇸🇦 عربي | الزمان 28-06-2002\n 📰 رۆژنامە | 🇸🇦 عربي | الحیاة 16-06-2002\n👁 ئەم بابەتە 7,176 جار بینراوە


سه‌رۆکى فراکسیۆنى بزووتنه‌وه: ده‌رکردنی سوپای تورک لە پەرلەمان باس دەکەین – کوردی – RojNews.News\nسه‌رۆکى فراکسیۆنى بزووتنه‌وه: ده‌رکردنی سوپای تورک لە پەرلەمان باس دەکەین\n29/02/2020 - 8:01:25 pm\nپێنجشەممە, 5 أبر 2018 – 08:23\nسه‌رۆکى فراکسیۆنى بزووتنه‌وه‌ى ئیسلامى له په‌رله‌مانی هه‌رێمی کوردستان ده‌ڵێت، کە جموجۆڵه سه‌ربازییه‌کانی سوپاى تورک له باشوری کوردستان زیادیکردوه و پێویسته ڕێگریان لێ بکرێت، ده‌شڵێت: نابێت له‌وه زیاتر بێده‌نگیی هه‌ڵبژێرین و به‌دڵنیاییه‌وه ئه‌م بابه‌ته له دانیشتنه‌کانی تری په‌رله‌مان ده‌خه‌ینه به‌رباس.\nداگیرکارییه سه‌ربازییه‌کانی ده‌وڵه‌تی تورک له باشوری کوردستان زیاتر بوون و چه‌ندین کیلۆمه‌تر هاتوونه‌ته سنورى باشورى کوردستانه‌وه، ئه‌وه‌ش نیگه‌رانى خه‌ڵک ولایه‌نه‌کانى هه‌رێمى کوردستانى لێکه‌وتووه‌ته‌وه.\nئاری عه‌بدولـلەتیف، سه‌رۆکی فراکسیۆنی بزوتنه‌وه‌ی ئیسلامی له په‌رله‌مانی هه‌رێمی کوردستان به ڕۆژنیوزی وت: “به‌داخه‌وه ئه‌و جموجۆڵه سه‌ربازییه‌ی سوپای ده‌وڵه‌تی تورک له باشوری کوردستان مایه‌ی نیگه‌رانییه، که به‌زاندنی سنوره و دژی هه‌موو یاسایه‌کی نێوده‌وڵه‌تییه و دواجار ده‌بێته هۆی تێکدانی ئارامی و ئاسایشی نیشتیمانی و هاوڵاتیانیش به ترس و له‌رزه‌وه ژیان به‌سه‌ر ده‌به‌ن که ڕووبه‌ڕووی هێزێکی بێگانه و داگیرکه‌ری وه‌ک تورکیا ده‌بنه‌وه”.\nوتیشی:”بۆ ڕێگریگرتنی ئه‌و جموجۆڵانه‌ش پێویسته په‌رله‌مان و سه‌رۆکایه‌تی هه‌رێم به‌پێی ڕێکاری یاسایی و له‌ڕێگه‌ی حکومه‌تی عێراقییه‌وه داوا له تورکیا بکرێت هه‌رچی زووه سوپاکه‌ی بکشێنێته‌وه له خاکی هه‌رێمی کوردستان”.\nئه‌و په‌رله‌مانتاره ئاماژه‌ی به‌وه‌شدا: به‌م هه‌نگاوه ئێمه ده‌توانین ببینه وه‌ڵامده‌ره‌وه‌یه‌ک و پاڵپشتییه‌ک بۆ به‌رخۆدانی گه‌له‌که‌مان له ڕۆژئاوای کوردستان و عه‌فرین، که ڕووبه‌ڕووی هێرش و په‌لاماره‌کانی ده‌وڵه‌تی داگیرکه‌ری تورک بونه‌ته‌وه.\nناوبراو باسی له‌وه‌ش کرد: هه‌رچه‌نده تا ئێستاش وه‌ڵامێکی ئه‌وتۆی ده‌وڵه‌تی تورکیا نه‌دراوه‌ته‌وه له‌لایه‌ن په‌رله‌مان و حکومه‌تی هه‌رێمه‌وه، به‌ڵام نابێت چیتر له‌وه زیاتر بێده‌نگی هه‌ڵبژێرین و به‌دڵنیاییه‌وه ئه‌م بابه‌ته له دانیشتنه‌کانی تری په‌رله‌مان ده‌خه‌ینه به‌رباس بۆ ئه‌وه‌ی بتوانین له‌و ڕێگه‌یه‌وه به‌ربه‌ستێک له پێشڕه‌وییه‌کانی هێزه سه‌ربازییه‌کانی ده‌وڵه‌تی تورک دابنێین.\nدوو کچ و باوکێک کوژران


بورهان شێخ ڕەئوف: ئایا داعش سەر هەڵدەداتەوە؟ - WtariKurd\n– Posted on 2019-01-19بابەتی: فرە بابەت\nهەرچەندە دۆناڵد ترەمپى سەرۆکی ئەمریکا ڕایگەیاند، کە هێزەکانى وڵاتەکەى لە سوریا دەکێشێتەوە دواى ئەوەى سەرکەوتنیان بەسەر تیرۆریستانى داعشدا بەدەستهێنا و, ئەو ئامانجەى کە بۆى هاتبوون بە دەستیان هێنا. بەڵام لەسەر زەوى ڕاستیەکان شتێکى ترمان پێدەڵێن هێشتا لەزۆر شوێن و ناوچەى سوریاو عێراق جموجووڵ و چالاکى یان بەردەوامە.\nبەڵێ ڕاستە ڕەقەى پایتەختى دەوڵەتى ئیسلامى لە عێراق و شام ئازادکرا و ئەو ئیستراتیجیەتەى کە هەردوو سەرۆکى ئەمریکا باراک ئۆباماو دواتر دۆناڵد ترامپ سەرکردایەتیان دەکرد بۆ لەناوبردنى تیرۆریستانى دەوڵەتى ئیسلامى بە شێوەیەکى کاتى و نیمچە ناتەواو سەرکەوتنى بەدەستهێنا. بەڵام گەلێک فاکتەر هەبوون کە زەمینەیان خۆشکرد بۆ سەرهەڵدانى بیرو ڕەوتى توندڕەوى لە ناوچەکەدا، هەموو ئەو فاکتەرانە بە ئێستاشەوە ماون و زەمینەی زیاتر لەبارە، بۆ گەشەکردن و نەشونماکردنیان.\nوڵاتێکى وەکو سوریا کە هەشت ساڵى ڕەبەقە شەڕو پێکدادانی تیایەو، نزیکەى دوازدە ملێۆن کەس لە دانیشتوانەکەى ئاوارەو دەربەدەرى ولاتانى جیهان بوون کە بەشى زۆریان لە تورکیا و لوبنان و ئوردن و عێراق و، بەشیکیشى تریان لە وڵاتانى ئەوروپان بە تایبەتى ئەڵمانیا جێگیر بوون، کە ڕاوێژکارەکەى خاتوو ئەنگیلا مێرگل دەرگاى بۆکردنەوە سەرەڕاى ڕەخنەو گلەیى زۆرێک لە خەڵک و حزبە ئۆپۆزەسیۆنەکانى وڵاتەکى خاوەنى ئەو وتە بەناوبانگەیە ، کە وتى: خەڵکى لە سوریا و عێراق و ڕۆژهەڵاتى ناوینەوە دێن بۆ لاى ئێمە دەرگایان لێنەکەینەوە لە کاتێکدا ناڕۆن بۆ مەککەو مەدینە. هەروەها زیاتر لە نیو ملیۆن کەس بوونەتە قوربانى و کوژراون جگە لەوەى بەشێکى زۆر شارە گەورەکانى ئەو وڵاتە خاپورو وێران بوون و ژێرخانى ئابورى داڕوخاوە.\nلە ڕووى سیاسیەوە بوونى هێزى دەرکى ڕوسى و ئێرانى و تورکى لە سەر خاکى سوریا مایەى نیگەرانیە بۆ خەڵکەکەى، لە کاتێکدا زۆربەى عەرەبى سوریا سوونى مەزهەبن و بوونى هێزى ئێرانى شیعە مەزهەب بە شەرمەزارییەکى گەورە دەزانن و بوونى سوپاى تورکیا لە ناوچە کوردنشینەکانى سوریا بە هەمان شێوە بۆ کوردەکانى سوریا مایەى نیگەرانى و بێزارى یە، لە لایەکى ترەوە بوونى هێزەکانى حزبوڵاو ئێران لە نزیک سنوورەکانى ئیسرائیل مایەى نیگەرانى و ناڕەزایەتى ئیسرائیل و ئەمریکاشە. چونکە یەکێک لە ئامانجەکانى بوونى ئەمریکا لە ڕۆژهەڵاتى ناوین پاراستنى ئاسایش و بەرژەوندییەکانى دەوڵەتى ئیسرائیلە.\nهەموو ئەو هۆکارو فاکتەرانە یارمەتیدەر دەبن بۆ ئەوەى ڕەوتێکى توند ئاژۆى تر بە مۆدێلو ڕیتمێکى نوێتر و توندڕەوتر لە داعش و ئەلقاعیدە سەرهەڵبدەن و کارو کردەوەى زۆر لەوانى پێش خۆیان ئەنجام بدەن.\nلە هەمانکاتدا بڕیارەکەى ترەمپ بۆ کشانەوەى هێزەکانى لە سوریا هەرچەندە تا ئێستا کشانەوەیەکى زۆر کەم بە ژمارەو ئامێرەکان کراوەو، بە هەوڵى بەشێکى زۆر لە وەزیرو ڕاوێژکارانى ئیدارەى ئەمریکاو تەنانەت کۆنگریسمانەکانیش پێناچێت وا بە خێرایى ڕوبدات بە تایبەتى لە دواى گەشتەکانى جۆن پۆڵتن و مایک بۆمبیۆ بۆ وڵاتانى ناوچەکە دڵنییان دا کە دۆست و هاوپەیمانەکانیان بە تەنیا جێناهێڵن، بەڵام لە حاڵەتێکیشدا ئەگەر ئەمریکا بە تەواوى هێزەکانى بکێشێتەوە ئەوە هێندەى دى دۆخەکە نالەبارتر دەبێت و هێزەکانى بەشار ئەسەد بە هەر شێوەیەک بێت وەکو خۆیان وتیان بە شەڕ بێت یان بە ئاشتى دەگەڕێینەوە بۆ هەموو ناوچەو شارەکان.\nلەلایەکى ترەوە هێزەکانى سوریاى دیموکرات ( هەسەدە) کە تاکە هاوپەیمانى سەرەکى ئەمریکا بوون لە سوریا بەر شاڵاوێکى توندى سوپاى تورکیا دەکەون و هەڕەشەکانى وەزیرى بەرگرى تورکیا خەلوسى ئاکار لە چەند ڕۆژى ڕابردوودا باشترین بەڵگەن.\nتا ئێستا زۆر بە کورتى باسى داعشمان کرد لە سوریا بەڵام وەکو دیارە هەر بە ناوەکەیدا دەوڵەتى ئیسلامى لە عێراق وشامە و یەکەمجارە لە دواى سەد ساڵ لە سایکس بیکۆ هێزەکانى دەوڵەتى ئیسلامى داعش قوولەکانى چاودێرى سنوورى نێوان عێراق و سوریایان تێکداو لە بەریەکیان هەڵوەشاندەوە و ئەبوبەکر بەغدادى خەلیفەیان لە مزکەوتى نور لە موسڵ دەوڵەتەکەیانى ڕاگەیاند.\nبەڵى داعش لەماوەى ڕابردودا جموجوڵى خێراو بەرچاویان لەزۆر لە ناوچەکانى باشوورى کەرکوک و دیالەو حەمرین و بیابانەکانى ڕومادى خۆرئاواى عێراق موسڵ دەستپێکردووە تەنانەت باسى سەرهەڵدانى ڕەوتێکى نوێ دەکەن بەناوى ( حراس الدین ) کە لە داعشە ئیگۆر و بیانیەکان بە زۆرى پێکهاتوون.\nدۆخى سیاسى عێراق لە دواى هەڵبژاردنەکانى 30/9/2018 زۆر ئاڵۆزتر و پڕ قەیرانتر بووەحکومەتى نوى دواى چەند مانگێک هێشتا وەزارەتەکانى پڕنەکردۆتەوە دۆسیەکانى گەندەڵى و نەبوونى خزمەتگوزارى و کێشەکانى نێوان هەرێم کوردستان و حکومەتى ناوەندى و جێبەجێ نەکردنى دەستوورو بوونى میلیشیا جیاجیا وئاوەدان نەکردنەوەى ناوچە وێران و خاپوربووەکانى شەڕى داعش و بوارنەدان بە گەڕانەوەى ئاوارەکانى ناوچە سوونیەکان لە لایەن میلیشیاتەکانى حەشدى شەعبى و بەتایبەتى پشتێنەى بەغداد هەموو ئەمان هۆکارو پاڵپشتن بۆ سەرلەنوێ سەرهەڵدانەوەى داعش و لە داعش دڕندەتریش.\nلە هەمووى گرنگتر و مەترسیدارتر شکستى حزبو لایەنە کانى ئیسلامى سیاسى بە شیعەو سوونەو ە لە بەڕێوەبردنى وڵاتدا دان نەنان بەو ڕاستیەدا و پشت بە ستن بە گزى و فرتو فێڵ لە هەڵبژاردنەکان و هەموو ئاوات و ئومێدێکى خەڵکى عێراقیان زیندە بە چاڵ کرد تا کار گەیشتە ئەوەى شارێکى زیندووى وەکو بەغداد کەمتر لە سەدا سى بەشدار هەڵبژاردنیان کرد.\nخۆپیشاندان و ناڕەزایەتیەکى چەند مانگى پێشووى بەسرەى دووەم گەورە شارى عێراق باشترین گەواهین بۆ بێزارى و نیگەرانى خەڵکى ئەم وڵاتە بۆیە پێشبینى دەکرێت ئەگەرچاکسازى خێراو گوێ لە گلەیى و گازندە ڕەواکانى خەڵک نەگیرێت ئەوا زۆر ڕەوتى توندئاژۆ مەترسیدار سەرهەڵبدەن و ئەو کات تەڕو وشک بەیەکەوە بسوتێنن.\nلە کۆتاییدا ڕاستییەک هەیە دەبێت هەموو کاربەدەستانى ناوچەکەو زلهێزەکانیش پەى پێ ببەن و بیزانن ئەوەیە کە لە ناوبردنى تیرۆر و توندڕەوى هەر بە سوپاو ڕۆکێت و فڕۆکەو تانک ناکرێت بەڵکو ڕیفۆرم و چاکسازى پێویستە لە هەموو سکتەرە گرنگە کانى بەڕێوەبردن چ داد پەروەرى و شەفافیەت و مافى کەمینە نەتەوەیى و ئتنیکەکان و دابینکردنى هەلى کارو خزمەتگوزارى ئاسایش و سەقامگیرى پاراستنى شکۆو کەرامەتى ئینسان بە یەکسانى.


مەرجەعی باڵای شیعەکانى عێراق هۆشداری دەداتە، عادل عەبدولمەهدی، سەرۆک وەزیرانى عێراق لە ڕشتنى خوێنى خۆپیشاندەران و جەختدەکاتەوە “بۆ لەمەودوا بەرانبەر ڕشتنی هەر دڵۆپە خوێنێک بێدەنگ نابین و ڕێکاری توند دەگرینە بەر دژ بە حکومەت”.\nئەمڕۆ (شەممە، 16ى تشرینی دووەمی 2019)، سەرچاوەیەکی ئاگادار تایبەت بە ناس کوردی ڕاگەیاند :”مەرجەعییەتی باڵای شیعەکان لە نەجەف هۆشداری داوەتە عادل عەبدولمەهدی، سەرۆک وەزیران عێراق، لەوەی بۆ لە مەودوا بێدەنگ نابن لە ڕشتنی هەر دڵۆپە خوێنێک و ڕێکاری توند دەگرنە بەر دژ بە حکومەت”.\nبە گوێرەی زانیارییەکانی ئەو سەرچاوەیە، هۆشدارییەکەى مەرجەعییەتی نەجەف پاش ڕووداوی تەقینەوەکەی گۆڕەپانی تەحریر دێت کە دوێنی (هەینی) ڕوویدا و بووە هۆی کوشتن وبریندارکردنی چەند خۆپیشاندەرێک.\nسەرچاوەکە ئاماژەی بەوەشکرد، پەیامەکەی مەرجەعییەتی نەجەف وایکرد هێزە ئەمنییەکان سەرلەبەیانی ئەمڕۆ (شەممە)، بەپەلە لە ماوەی چەند کاتژمێرێکدا لە ناوچەکانی دەوروبەری گۆڕەپانی خەڵانی و پردی “سنەک” پاشەکشە بکەن.\nهۆکاری چوونی قاسم سولەیمانی بۆ بەغدا لە شەوی ڕابردوودا چی بوو؟ "دوو ئامانجی مەترسیداری هەبووە"\nدەرمانەکانى دابەزاندنى کێش زیانیان هەیە.. دامەزراوەیەکى ئەڵمانى هۆشدارى دەدات\n20:49 پێنج شه‌ممه 19 کانونی یەکەم 2019


ڕۆژ بەدوای ڕۆژدا، دۆخی سیاسیی ڕۆژهەڵاتی ناوەڕاست ئاڵۆزتر دەبێت‌و کێشەکان فرەلایەن‌و قووڵتر دەبنەوە. تورکیا بە دژی "دەوڵەتی کوردی"یە لە ڕۆژاوای کوردستان.\nکۆماری ئیسلامی هاوکات کە دەگەڵ حکوومەتی عێراق بە "دژی" داعشە، خەریکە بە کەڵکوەرگرتن لە شکستی حزبەکەی ئەردۆغان لە هەڵبژاردنی پەرلەمانی‌و ئاڕاستەی "پەیام"ی ئەردۆغان سەبارەت بە ڕۆژاوا، دەخوازێت "بەرەیەک"ی دیکە بە دژی کورد لە ناوچەکەدا بکاتەوە‌و ئامادەییی خۆی بۆ نزیکبوونەوە دەگەل ئەردۆغان ڕاگەیاندووە.\nکۆماری ئیسلامی هەر ئێستا خەریکی ئاژاوە‌و پیلانگێڕییە لە عێراق، سووریا، یەمەن‌و وڵاتانی کەنداودا، بەڵام هاوکاتیش بە هۆی زەبر‌و سەرکوتکردن لە ناوەوەی ئێران، دەخوازێت ئێران بە "دوڕگەی ئارام"و "گۆمێکی مەند" لە ڕۆژهەڵاتی ناوەڕاستی قەیراناویدا پیشانی جیهانیان بدات.\nیەحیا ڕەحیم سەفەوی ڕاوێژکاری نیزامیی خامنەیی دەڵێت: "ئێمە دەبێ لە عێراق‌و سووریادا بە دژی داعش شەڕ بکەین‌و ئاسایشی وڵاتمان لەو ناوچانەدا دابین بکەین."\nکاتێک دوو وڵاتی عێراق‌و سووریا ناوچەی ئەمنییەتیی کۆماری ئیسلامی بن، شک لەوەدا نییە کە هەوڵی تەواوی ئێران ئەوەیە، لە نزیک سنوورەکانی یان لە ناوەوەی ئێراندا هیچ شتێک ڕوو نەدات. گەر بێتوو لە ناوخۆی ئێراندا کۆماری ئیسلامی ڕووبەڕووی هێزێکی چەکداری ناوخۆیی یان "جموجۆڵێکی بەهێزی گەلی" ببێتەوە، بێشک کار لەسەر سیاسەتی دەرەوەی ئێران لە ناوچەکەدا دەکات‌و ئەگەری ئەوەش زۆرە، کە وەکو جاران نەتوانێت بە سووریا‌و عێراق ڕا بگات.\nبوونی پێشمەرگەکانی دیموکرات لە کێلەشین‌و دەوروبەری دەتوانێت پەیامێک بێت بۆ خەباتی هاووڵاتیانی ڕۆژهەڵاتی کوردستان، هەمیش زەنگێکە بۆ کۆماری ئیسلامی کە دەتوانن "گۆمە مەند"ەکەیان لێ بشڵەقێنن.\nبەپێی زانیارییەکانی تۆڕی میدیاییی ڕووداو، "پەکەکە بەشێک لە هێزەکانی لە ناوچە سنوورییەکانی کێلەشین‌و هەڵگورد بۆ شوێنی دیکە گواستووەتەوە‌و لەجێگەی ئەوان پێشمەرگەکانی حیزبی دیموکراتی کوردستانی ئێران‌و حیزبی دیموکراتی کوردستان جێگیربوونە."\nئایا بوونی دیموکراتەکان لەو ناوچانەدا، دەتوانێت کێشە بۆ هەرێمی کوردستان بنێتەوە‌و بە هۆیەوە کۆماری ئیسلامی ناوچە سەرسنوورییەکانی هەرێمی کوردستان تۆپباران بکات‌و پرسی خۆی دەگەڵ دیموکراتەکان بکاتە کێشەی نێوان هەرێمی کوردستان‌و بەشێک لە هێزەکانی ڕۆژهەڵاتی کوردستان؟ جارێ ئەگەری ئەوە لاوازە.\nبوونی هێزی پێشمەرگە لەو دەڤەرانەدا، دەتوانێت پێشمەرجێک بێت بۆ ئێستا‌و داهاتوو، کە بە ڕوودانی هەر چەشنە قەومانێک لە ئێران‌و ڕۆژهەڵاتی کوردستان، بەشێک لە بۆشایییەکان پڕ بکرێنەوە. بەو مەرجەی، وشیاری‌و یەکگرتوویی، هەروەها دوورکەوتنەوە لە کردەوەی هەستیاری، ببنە بنەمای کار لە داهاتوودا.\nبەڵام خاڵی لاوازی ئەم دۆخە نەبوونی یەکدەنگییە لە نێوان هێزە سیاسییەکانی ڕۆژهەڵاتی کوردستان، کە ئەمەیان دەتوانێت ببێتە پانیەی ئاشیلی ئامادەکاریی چەکداری. ڕۆژهەڵاتی کوردستان پێویستی بە خۆ بەهێزکردنە، کە ئەمەشیان قورسترین‌و ئاڵۆزترین ئەرکە.\nئەگەری ئەوە زۆرە کە هێزە سیاسییەکانی ڕۆژهەڵاتی کوردستان بە هۆی بوونیانەوە لە باشووری کوردستان، نەتوانن هاودەنگ بن، چونکە چەشنە دابەشبوونێک لە ناویاندا بوونی هەیە‌و ئەمەش دەتوانێت کارتێکەریی نەرێنی لەسەر چالاکیی ئەواندا بکات.\nهەر ئێستا بەرەیەکی ناڕاستەخۆ لە نێوان ئێران، پە کە کە‌و یەکێتیی نیشتمانیی کوردستان لەلایەک‌و لەلایەکی دیکەوە پارتی دیموکراتی کوردستان، حزبی دیموکراتی کوردستانی ئێران، حزبی دیموکراتی کوردستان‌و تورکیا لە ناوچەکەدا بوونی هەیە. ئەوەی لەو ناوەدا بەشێوەیەکی ناڕەسمی دەوری هێزی "سێیەم" دەگێرێت، سەرجەم لاباڵەکانی کۆمەڵەن، کە لە چاوەڕوانیدا بەسەر دەبەن.\nتەنیا یەکگرتوویی‌و کاری هاوبەشی هێزە سیاسییەکان دەتوانێت، ڕۆژهەڵاتی کوردستان بکاتە هاوکێشە لە ئێرانی فرەنەتەوە‌و فرەنیشتماندا.


کار و کەرتی تایبەت | خزمەت\nپشکنینی بلۆک بە هەموو جۆرەکانی بۆ زانینی پاڵەپەستۆ (هێزی بەرگری) و هەڵمژینی ئاو بە گوێرەی خەسڵەتی داواکراو.\nپشتگیریکردن بۆ بەخشین لە ڕەسمى گومرگ بۆ هێنانى كەلوپەل پشتگيریکردنى وه‌به‌رهێن بۆ هێنانی ئامێر و که‌ره‌سته‌ى خاو و سه‌ره‌تايى بۆ هەموو پێداویستی پرۆژەکە که هاورده‌يان بکات بۆ لێخۆشبوون له باج و ڕه‌سمى گومرگ.\nمۆڵەتی سەرپەرشتی کردنی کۆمپانیاکانی کەرتی تایبەت بۆ پێشکەشکردنی خزمەتگوزاری ئینتەرنێت بۆ هاوڵاتیان و کۆمپانیا جیاجیاکان بە سیستمی LTE 4G (Long Term Evolution) خزمەتگوزاری ئەنتەرنێت بە سیستەمی (LTE 4G) کە لەبەر دەستە لە هەرێمی کوردستان، لە ساڵی ٢٠١٣ تاکو ئێستا لە لایەن (٤) چوار کۆمپانیای مۆڵەت پێدراوی وەزارەتی گواستنەوە و گەیاندن پێشکەش…\nSubscribe to کار و کەرتی تایبەت


حوکمەتی سوید دەیەوێت شکات لە کۆمیسیۆنی یەکێتی ئەوروپا بکات - Radio Sweden Kurdish - رادیۆی سوید Radyoya Swêdê | Sveriges Radio\nحوکمەتی سوید دەیەوێت شکات لە کۆمیسیۆنی یەکێتی ئەوروپا بکات\nبڵاو کرایه‌وه onsdag 26 februari 2014 kl 13.05\nحوکمەتی سوید لەپاش ئەوەی بۆی ڕوون بووەوە کە کۆمیسیۆنی یەکێتی ئەوروپا سەبارەت بەڕێکەوتننامەیەکی ژینگە پارێزی پێشلی دەکات دەوێت شکات لەو کۆمیسیۆنە لەلایی دادگای یەکێتی ئەورپا بکات.\nوەزیری ژینگەی سوید لێنا ئێک ڕوونی دەکاتەوە کە ڕێکەوتننامەکە تایبەت بوو بە قەدەغەکردنی ئەو ماددە کیمیانیانەی کەلە چەندین بەرهەمدا بەکاردێن، بۆ نمونە لەکاتی دروستکردنی پێڵاو جل وبەرگدا وە هەروەها لە بەرهەمە ئەلیکترۆنیەکاندا بەکاردێن.\n- لێنا ئێک دەڵێت، ئێمە لە ڕێگەی نامەیەکەوە ئەم بابەتە بۆ کۆمیسیۆنی یەکێتی ئەوروپا برزدەکەینەوە کە بگەنە ئەو دەرئەنجامەی کەلە ڕێکەوتنامەیەکدا لەگەڵ وڵاتانی ئەندامی ئەو کۆمیسیۆنە لەسەری ڕێکەوتوون. ئەگەر بێت لە ماوەی ٢ مانگە نەگەنە هیچ دەرئەنجامێک ئەوا لە ڕوانگەی ژینگە پارێزیەوە ئەو بابەتە زۆرمەترستیدارە. لەبەر ئەوە ئێمە شکات لەسەر کۆمیسیۆنی یەکێتی ئەوروپا لەلایی دادگای یەکێتی ئەوروپا ئەنجام دەدەین.\nحوکمەتی سوید دواخستی مەرجانەی کە تایبەتە بە وەستان یان قەدەغەکردنی ئەو ماددە مەترسیدارانەی کە لەکاتی بەرهەم هێنانی بەکاردێت دەخاتە ئەستۆیی کۆمیسیۆنی یەکێتی ئەوروپا و دۆخەکە بە مەترسی دار لە قەڵەم دەدات. لەبەر ئەوەی کە چەندین ماددەی کیمیای بەکاردێن کە گاریگەری خراپی لە سەر هۆرمۆنەکانی مرۆڤ هەیە و پێی دەوترێت بیۆسیدەر.\nبۆ نمونە لەو ماددە دژە بەتکریایانەی کەلە پێڵاو جل و بەرگدا بەکاردێن بوونیان هەیە، هەروەها ئەو ماددە کیمییانە لە چەندین بەرهەمی تری بۆ نمونە وەک ئامێرە ئەکلێکترۆنیەکان و کەرستەی بینا سازیدا بەکاردێن. لە کاتری بەکاری هێنانی ئەو کەرەستەو جلوبەرگانەی کەهەڵگری ئەو ماددانەن و مرۆڤ بەکاریان دێنێت ئەوا کاریگەری زۆر لەسەر لەشی مرۆڤ دەبێت، بەتایبەت کاریگەری لەسەر ژنی زگپر و هەروەها ئەو منداڵەش کە لەزگی ئەو ژنەدایە دەبێیت، بەتایبەت ئەکەسانە توشیی هەستیاری یان حەساتیەت دەبن.\nجێگەی ئاماژەیە کە لەمانگی ١٢ یی ساڵی ڕابووردوودا دەبوایە کۆمیسیۆنی یەکێتی ئەوروپا ئەو مەرجانەی کە پێوێستبوو بۆ قەدەغەکردنی ئەو ماددانە بخستایەتە بەردەست، بەڵام ڕاسپاردەی کۆمیسیۆنی ژینگەی یەکێتی ئەوروپا ( یەنس پۆتۆسنیک ) ئەو بابەتی دواخست و بە حوکمەتی سویدی ڕاگەیاندوە کە ئەو چاوەرەوانی شیکاری دەرئەنجامەکانی ئەو پرۆسەیە دەکات.\nلە هەمان کاتدا ئەو لایەنانەی کە پیشەسازی بە ماددە کیمیایەکانەوە دەکەن ڕەخنە لەو یاسایانە دەگرن کە ڕووبەڕووی چەندین کەرەستەی بەبەرهەم هاتوویی ئەوان دەبێتەوە.\nلە پاش ئەوەی کە وڵاتی سوید بوو بەئەندامی یەکێتی ئەوروپا هەتاوەکو ئێستا ئەمە حەوتەمین جارە کە حوکمەتی سوید ناڕەزایی خۆیی سەبارەت بە هەڵسووکەوتی یەکێتی ئەوروپا بگەیەنێتە دادگای یەکێتی ئەوروپا، ئەمەش زۆر ئاسای نییە.\nهەروەها جۆری ئەو ماددەنەی کە کاریگەریان لەسەر هۆرمۆنەکانی مرۆڤ هەیە لە چەن جۆرێکی ئەو ماددانەی کە بۆ پاراستنی گوڵ و گیا بەکاردێن دۆزراونەتەوە.\nبە ووتەی لێنا ئێک کە پرسێک تایبەت بێت بە تەنها جۆرێک ماددە ئاسانترە بەرەووپێشی بەریت و ڕوونی دەکاتەوە کە ئەو ماددانە لە چەندین شتی ڕۆژانەدا بەکاردێن بۆیە گرنگە کە بەگشتی قەدەغەبکرێن.\n- لێنا ئێک دەڵێت، ئەو ماددانەی کە کاریگەرین لەسەر هۆرمۆنەکان هەیە بەگشتی خراپن. لەبەر ئەوە ئیمە لە ئستادا شکات لە کۆمیسیۆنەکە بەتایبەت لەسەر ئەم خاڵە دەکەین کە ڕێکەوتن نامەیکی ڕوونمان سەبارەت بە قەدەخەکردنی ئەوماددانیە کاریگەریان لە سەر ژینگەو مرۆڤ هەیە بەستووە، کە بەڵێندراوە ئەو ئەرکانەی پێویستە ئەنجام بدرێت و لە کاتی خۆیدا تەواو بکرێت، بەڵام هیچ شتێک رووی نەداوە.


لقی رانیەی یەکێتی زانایان پێشوازی لە شاندێکی باڵای حزبی و حکومی دەکات\nبه‌رواری دابه‌زاندن: 17/11/2021 : 12:34:42\nرۆژی سێ شەممە 16ی11ی2021 لە لقی ڕانیەی یەکێتی زانایان پێشوازیمان کرد لە ژمارەیەک میوان هەریەك لەبەڕێزان م. عزیز سەرسپی ئەندامی سەركردایەتی یەكیەتی نیشتمانی كوردستان و م. غریب احمد بەڕوەبەری ئەقافی ڕاپەڕین و كاك بكر وەیس جێگری مەڵبەندی ٢٤ ڕاپەڕین لەدانیشتنەكەدا چەند پرسێكی گرینگ تاوتوێ كرا لەوانە پرسی كردنەوەی بەشی پەروەردەی ئاینی لە زانكۆی ڕاپەڕین.\nهەموو لایەك هاوڕا بووین لەسەر زەروڕەتی كردنەوەی ئەم بەشە لەزانكۆی ڕاپەڕین كارێكی پێویستە بۆ سنوری دەڤەرەكە، لە پاشان میوانەكان بەڕێزەوە بەڕێكران.\nبەشی ڕاگەیاندنی لقی ڕانیەی یەکێتی زانایان\nژماره‌ی سه‌ردان : 9174359


کوردیپێدیا - 23-12-2017\nبڵاوکراوەکانی کوردیپێدیا: ئەنفالنامە - وەشانی 2ەم\n📅 ئەمڕۆ 27-05 لە مێژوودا ▾\n📅 27 May\n- پۆلیسی دەوڵەتی تورک لە چوارچێوەی ئۆپراسیۆنی پاکتاوی سیاسیی گەلی کورددا هێرشی کردە سەر ماڵی حەوا کران دایکی ئاشتیی تەمەن 65 ساڵ و ماڵەکەیان تێکوپێکدا.\n- دەوڵەتی تورک کە بە شێوەیەکی سیستماتیک هێرش دەکاتە سەر گۆڕستانەکان ئەم جارە لە گوندی شەمسەی حەسکیف هێرشی کردە سەر گۆڕ و گۆڕستانەکان. ئاڵای تورک بە دار و درەختی دووروبەری گۆرستانەکەوە هەڵواسران.\n- لقی 2ی دادگای ئینقلابی شاری کرماشان، چوار چالاکی فەرهەنگیی کوردی بە ناوەکانی شەهریار تەهماسبی و ئەردەشیر\nلە ھەڵەبجە دەست بەسەر 7 پارچه شوێنەوار و نزیكەی 5 ھەزار سكەدا گیرا\n👫 مەلا ڕەسول گورون\nبازرگانێکی دیاری سلێمانی بوو.\nسەرۆکی یەکێتی جوتیارانی کوردستان و جێگری سەرۆکی جوتیارانی عێراق بوو ساڵی 1960\nلە 27-05-1962 لە پێنجوین شەهیدکرا.\nمەلا ڕەسول گورون\n👫 جەلالی حەمەی محە\nساڵی 1957 لە سلێمانی لەدایکبووە. سەرتیپی تیپی 47ی پیرەمەگروونی یەکێتی بووە و یەکێک بووە لە پێشمەرگە ئازاکانی یەکێتی.\nرۆژی 27-05-1994 لە شەڕی براکوژیدا شەهیدکراوە.\nجەلالی حەمەی محە\n☂ رێکخراوی ئازادی لاوانی کوردستان\nلە 26-05-1999 لە سلێمانی دامەزراوە و سەنتەری لە زۆربەی قەزا و ناحییەکانی هەرێمی کوردستاندا هەیە.\n🏷 پۆل: پارت و رێکخراوەکان\nرێکخراوی ئازادی لاوانی کوردستان\n📊 بابەت 373,855 | وێنە 58,875 | پەڕتووک PDF 10,946 | فایلی پەیوەندیدار 42,082 | 📼 ڤیدیۆ 167 | 🗄 سەرچاوەکان 14,513 |\n📅 23-12-2017 ℹ | 🏷 پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست | 👁🗨\nئاگرکەوتنەوە لە کەمپی بێرسڤ\n#پارتی کرێکارانی کوردستان\n#ئەنجومەنی خۆبەڕێوەبردنی بناری قەندیل\n- گوتەبێژی هەدەپەهەدەپە رایگەیاند 31 ملیۆن هاووڵاتی لەلایەن ئەو سەرۆک شارەوانیانەوە بەڕێوەدەبرێن، کە هەڵنەبژێردراون و نوێنەریان نین.\n- چالاکوان و ڕۆژنامەنووس ڕەگەز کەمالڕەگەز کەمال، سەرپەرشتیاری ماڵپەڕی حەڤدەی شوبات، لە شارۆچکەی ڕانیەڕانیە دەستگیر کرا.\n- پارتی کرێکارانی کوردستانپارتی کرێکارانی کوردستان، بە ئامادەبوونی زیاتر لە 300 کەسایەتی باکوور و باشوور کوردستان، لەبناری قەندیلقەندیل لەسنووری ناوچەی (باڵەییان، ناودەشت، سوورەدێ، قەڵاتوکا، ماردوو) ئەنجومەنی خۆبەڕێوەبردنی بناری قەندیلئەنجومەنی خۆبەڕێوەبردنی بناری قەندیلی ڕاگەیاند.\n- بەهۆی کەوتنەوەی ئاگر لە کەمپی بێرسڤ لە زاخۆزاخۆ، 22 خێوەت سووتان و خێزانە ئاوارەکان زیانێکی زۆریان پێگەیشتووە و هەموو کەلوپەلەکانیان سووتاون. بەڵام زیانی گیانی نەبووە. ئەم کەمپە ئاوەرەکانی شنگالشنگالی تێدا نیشتەجێن.\n- جەمیل بایکجەمیل بایک، هاوسەرۆکی کۆما جڤاکێن کوردستان- کەجەکەکەجەکە، ڕایگەیاند: حکومەتێکی نوێی دیموکرات دەتوانێت ببێتە چارەسەریی بۆ کیشەو ئاڵۆزییەکانی باشوری کوردستان.\n- بەڕێوەبەری ئاسایشی رۆژهەڵاتی هەولێر لە کۆیەکۆیە، ئاشکرای دەکات، نزیکەی 10 بۆ 15 خۆپیشاندەر لەسەر سکاڵای چەند لایەنێکی کۆیە، کە بارەگایان سووتاوە، دەستگیرکراون. گوتیشی هەموو ئەوانەی دەستگیرکراون بە فەرمانی دادوەر بووە.\n- شەوی رابردوو لەگوندی گۆپتەپەگۆپتەپەی شارەدێی ئاغجەلەرئاغجەلەر چەند کەسێکی نەناسراو کتێبخانەی گشتی گوندەکەیان سووتاند.\n- وتەبێژی نوسینگەی راگەیاندنی سەرۆک وەزیرانی عێراق ڕایدەگەیەنێت، هەرێمی کوردستان بەشێکە لە خاکی عێراق، هەربۆیە پێویستە حکومەتی فیدراڵی بۆ هێورکردنەوەی دۆخی هەرێم دەستێوەردان بکات.\n- ناوەندی ڕاگەیاندنی یەکینەکانی پاراستنی گەل- یەپەگەیەپەگە، ئاشکرای دەکات، لە مانگی ڕابردوودا هەزارو 570 گەنج لە هەرێمەکانی رۆژئاوا و باکوری سوریاوە بەشداری ڕیزەکانی قەسەدە، یەپەگە و یەپەژە بوون، کە زۆربەیان گەنجی عەرەبن.\n- بەپێی میدیاکانی هێزەکانی سووریای دیموکرات، لە گوندی جەرسەی رۆژهەڵات کە دەکەوێتە رۆژهەڵاتی دێرەزوور، چەکدارانی داعشداعش هێرشیان کردووەتە سەر شەڕڤانشەڕڤانانی هەسەدە، بەوهۆیە 30 چەکداری داعش کوژراون و دوو ئۆتۆمبێلی بۆمبڕێژکراویشیان تەقێندراونەتەوە، دوای چەند کاژێرێک پێکدادان ناچار بە پاشەکشێ کراون و ژمارەیەک چەک و تەقەمەنیشیان کەوتووەتە دەست شەڕڤانان.\n 📡 ماڵپەڕ | 🏳 کوردیی ناوەڕاست | ماڵپەری رووداو - 23-12-2017\n 📡 ماڵپەڕ | 🏳 کوردیی ناوەڕاست | ماڵپەری رۆژنیوز - 23-12-2017\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 23-12-2017\n🏙 شار و شارۆچکەکان: ⚪ چەمچەماڵ\n🏙 شار و شارۆچکەکان: ⚪ رانیە (راپەڕین - پشدەر)\n🏙 شار و شارۆچکەکان: ⚪ شنگال\n🏙 شار و شارۆچکەکان: ⚪ کۆیە\n➕ ئەم بابەتە لەلایەن: (هاوڕێ باخەوان)ەوە لە: Dec 23 2017 12:00AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Dec 23 2017 9:17AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 24 2017 11:21AM باشترکراوە\n👁 ئەم بابەتە 8,757 جار بینراوە\n📷 فایلی وێنە 1.0.2 56 KB Dec 23 2017 9:19AM هاوڕێ باخەوان\n📷 فایلی وێنە 1.0.1 116 KB Dec 17 2017 10:48PM هاوڕێ باخەوان\n📚 فایلی پەیوەندیدار: 4\n🖇 بابەتە پەیوەستکراوەکان: 8\n1. 👁 لە هەرێمی کوردستان 800 دەرمانخانە هەن\n1. 👁 ئاگرکەوتنەوە لەبەشێک لەقامیشەڵانەکانی گۆلی زرێبار\n2. 👁 دامەزراندنی ئەنجومەنی خۆبەڕێوەبردنی بناری قەندیل\n3. 👁 داواکردنی زانیاری لە یەکگرتووی ئیسلامیی کوردستان\n4. 👁 مامۆستایانی زانکۆ لە هەرێمی کوردستان لە بەیاننامەیەکدا داوای چارەسەرکردنی کێشەکانی مووچەخۆر و فەرمانبەران دەکەن\n1. 👁 انوار ميرزو (دلبرين)\n1. 👁 تەها شەکرچییەکانی کۆیە لە نێوان دوێنێ و ئەمڕۆدا؟!\n1. 👁 رەگەز کەمال


سەرۆك كومار و سەرۆك وەزیران جەخت لەگرنگی پاراستنی سەركەوتنەكان و توندوتۆڵكردنی یەكێتی نیشتمانی و پێشكەشكردنی خزمەتگوزاریەكان دەكەنەوە\nالخميس 13 كانون أول 2018 - 13:13\nبەغداد-ا ه ع\nبەرهەم ساڵح سەرۆك كۆمار لەگەڵ عادل عەبدولمەهدی سەرۆك وەزیران، ئێوارەی ڕۆژی چوارشەممە، گرنگترین پێشهاتە سیاسیەكانی وڵات و هەوڵەكانی تەواوكردنی كابینەی حكومەت و دەستپێشخەری حكومەت بۆ بەدەست هێنانی بەرنامە خزمەتگوزاریەكانیان تاوتوێ كرد.\nسەرۆكایەتی كۆمار لەبەیاننامەیەكدا كە وێنەیەكی دەست ئاژانسی هەواڵی عێراقییە(ا ه ع) كەوتووە ڕایگەیاند: سەرۆك كۆمار و سەرۆك وەزیران باسی ساڵرۆژی سەركەوتنیان بەسەر تیرۆرستانی داعش و ئازادكردنی شارو گوندەكان كردووە كەكەوتبونە ژێر كۆنتڕۆڵی تیرۆریستانی داعش.\nجەختیشیان لەپاراستنی سەركەوتن و دەستكەوتەكان كردووە لەڕێی پێشكەشكردنی خزمەتگوزاری و بوژاندنەوەی ئابوری وڵات و توندوتۆڵكردنی یەكێتی نیشتمانی لە وڵاتدا.


Solo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan) بێژەکردن: چۆن Solo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan) بە ئیسپانی بێژە بکەن\nچۆن گۆ دەکرێ Solo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan)\nبیستراوە: 8 جار\nSolo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan) بێژە کردن بە ئیسپانی [es]\nSolo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan) گۆکردنی بێژە کردن لەلایەن Covarrubias (نێر لە ئیسپانیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی Solo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan) بە ئیسپانی\nهاوبەشکردنی بێژەی Solo un necio arrogante es capaz de negar con sabios argumentos la existencia de Dios.('Habla el converso', Jesús Munárriz, Otros labios me sueñan) بە ئیسپانی:\nوشەی: computadora, desayuno, puta, tiempo, Che Guevara\nداخوازی بێژە کردنی نوێ Accent: Spain Latin American Other


ئەحمەد محەمەد؛ ئارمی شیعری گۆرانی کوردی!\n3/6/2020 08:38 PM\nئەی تەمەنی پڕ ئەسرینم\nئەڕۆی ئاوڕ نادەیتەوە\nلەگەڵ هەموو هەنگاوێكتا\nلەعومری من ئەسڕێتەوە\nئەحمەد محەمەد شاعیرێكی ناوداری كوردستانە،ئەو رێچكەیەكی تایبەتی لەشیعرنووسیندا گرتۆتەبەر، ئەویش نووسینی شیعری گۆرانییە، زۆرترین شیعری جوان‌وناسكی رۆمانسی بۆ گۆرانی نووسیوە. لەم بوارەدا شاسوارێكی بێ هاوتایە. ئەو زیاتر لە 300 تێكستی شیعری لەسەرانسەری كوردستانی گەورەدا كراوە بەگۆرانی، چەندین هونەرمەندی ناودار شیعرەكانیان كردووە بەگۆرانی‌و ئاوێزانی موزیكیان كردووە‌و سەدایەكی سیحراویان پێبەخشیوە.\nهونەرمەندانی وەك ( كەریم كابان، ناسراری رەزازی، عەدنان كەریم، ئاڤان جەمال، كەمال محەمەد، دیاری قەرەداخی، دانا غەنی، لەیلا فەریقی، رێبوار بەنگینە، هانی)و چەندانی تر شیعرەكانی ئەویان كردووە بەگۆرانی.\nشیعرە جوان‌و بەرزرەكانی ئەحمەد محەمەد جێگەی سەرنجی شاعیران‌و هونەمەندانی ناسراوی كوردستان بووە. هەریەك لە( شێركۆ بێكەس، ئەنوەر قەرەداخی، بێژەن كامكار، ناسری رەزازی، نامدار قەرەداخی) لەگۆشەنیگایەكی جیاوازەوە، تیشك دەخەنە سەر شیعرەكانی ئەحمەد محەمەد‌و وەك شاعیرێكی بەتوانا‌و تایبەتمەندی بواری شیعری گۆرانیی كەم وێنە بۆی دەڕوانن، كە خاوەنی زۆرترین شیعری ئەو بوارە‌و بێ ركابەرە.\nشێرکۆ بێکەس بەئارامی شیعری گۆرانی کوردی وەسفی کردووە.\nئەحمەد محەمەدی شاعیر، ساڵی 1967 لەگەڕەكی كانێسكانی شاری سلێمانی لەدایك بووە.\nقۆناغەكانی خوێندنی سەرەتایی‌و ناوەندیی لە‌و شارە تەواو كردووە.\nلەسەرەتای ژیانی گەنجییەوە خولیای دنیای شیعر بووە، لە كۆتایی هەشتاكاندا شیعرەكانی بڵاو كردۆتەوە. خاوەنی چەندین نامیلكەی شیعرییە لەوانە: ( عەشقباران، ئەستێرەباران، حۆزگەی وەریو، دەشتی نێرگز، وەرزی گۆچان، هەتاوی سارد).\nزۆربەی شیعرەكانی ناو ئەو نامیلكانەی كۆكردۆتەوە‌و لە دوو توێی دیوانێكدا بەناوی (تەمەن) چاپ‌و بڵاوی كردۆتەوە.\nچەند ئەلبومێكی شیعرەكانی بەدەنگی خۆی‌و باست حەمە غەریب و د.دڵشاد مستەفاو شوان عەتوف و ناھد حسێنی و چەندانی تر لەگەڵ موزیكدا بڵاو كراوەتەوە.\nچەندین كۆڕی شیعر خوێندنەوەی لەشارەكانی كوردستان‌و دەرەوەی وڵات سازداوە، جەماوەرێكی زۆر بەشداری كۆڕەكانیان كردووە.\nلەپای ئەو خزمەتە زۆرەی لەرێی شیعرەكانییەوە پێشكەشی كردووە، چەندین خەڵاتی رێزلێنانی لەلایەن ناوەندە رۆشنبیری‌و میدیایی‌و هونەری‌و زانستییەكانەوە پێبەخشراوە.\nلەلایەن نووسەران‌و توێژەرانەوە لێكۆڵینەوە لەسەر شیعرەكانی نووسراوە‌و بەسەرسامی لەجوانی شیعرەكانی راماون!.


✌ ئامەد چاوەش شەهیدان\n📅 کاتی تۆمارکردن Jun 26 2015 6:01PM\nرۆژی 25-06-2015 لە هێرشە چاوەڕواننەکراوەکەی داعش ب [ زۆرتر... 👁] ✖ ✖ ✖ 0 0 ✔ 66% ✍ هـ.ب. 26-6-2015 18:01:56\n✌ ئاکف یارەماز شەهیدان\nرۆژی 25-06-2015 لە هێرشەکەی داعش بۆسەر کۆبانێ شەهی [ زۆرتر... 👁] ✖ ✖ ✖ 0 0 ✔ 64% ✍ هـ.ب. 1-7-2015 8:40:30\n✌ ئوسمان شێخ حەسەن شەهیدان\n📅 کاتی تۆمارکردن Jun 26 2015 6:02PM\nرۆژی 25-06-2015 لە هێرشە چاوەڕواننەکراوەکەی داعش ب [ زۆرتر... 👁] ✖ ✖ ✖ 0 0 ✔ 66% ✍ هـ.ب. 26-6-2015 18:02:03\n✌ ئیبراهیم ئیبراهیم شەهیدان\nرۆژی 25-06-2015 لە هێرشە چاوەڕواننەکراوەکەی داعش ب [ زۆرتر... 👁] ✖ ✖ ✖ 0 0 ✔ 66% ✍ هـ.ب. 26-6-2015 18:01:36\n✌ ئیبراهیم شێخە، ئەندامی پۆلیسی سەربازی شەهیدان\nرۆژی 25-06-2015 لە هێرشە چاوەڕواننەکراوەکەی داعش ب [ زۆرتر... 👁] ✖ ✖ ✖ 0 0 ✔ 66% ✍ هـ.ب. 26-6-2015 18:01:45\n✌ ئیبراهیم محەمەد عەبدی شەهیدان\nرۆژی 25-06-2015 لە هێرشە چاوەڕواننەکراوەکەی داعش ب [ زۆرتر... 👁] ✖ ✖ ✖ 0 0 ✔ 66% ✍ هـ.ب. 26-6-2015 18:02:18


ترەمپ سوكایەتی بە شۆڕشی ئیسلامی ئێران دەكات – تۆڕی میدیایی خەڵک\n2019/02/12 - 3:15 PM\nسەرۆكی ئەمریكا سوكایەتی بە شۆڕشی ئیسلامی ئێران دەكات و لە ڕۆژی ئاهەنگگێڕانی 40 ساڵەی سەركەوتنی شۆڕشی ئیسلامی لە پاش 10 ڕۆژ بەسەر گەڕانەوەی خومەینی لە دوورخستنەوەی بۆ تاران.\nدۆناڵد ترەمپ، سەرۆكی ئەمریكا لە تویتێكیدا لە تۆڕی كۆمەڵایەتی (تویتەر) لەیادی ساڵڕۆژی شۆڕشی كۆماری ئیسلامی ئێران نووسیویەتی، “40 ساڵ لە خراپەكاری، 40 ساڵ لە پێشێلكاری، 40 ساڵ لە تیرۆر”.\nوتوشیەتی، “سیستەمی ئێرانی خاوەنی 40 ساڵ ئەزموونە لە شكستدا، ئێرانییەكان ئەوانەن ماوەیەكی زۆرە دەناڵێنن و داوای داهاتوویەكی زیاتر ڕۆشن دەكەن”.\nدوێنێ دوو شەممە 40 ساڵ تێپەڕی بەسەر شۆڕشی ئیسلامی ئێران و وتەكانی ترەمپ-یش لەكاتێكدایە، كە پەیوەندی دیبلۆماسی نێوان ئەم دوو وڵاتە لە ساڵی 1980وە پچڕاوە.\nدوێنێ لەیادی ئەو شۆڕشەدا، حەسەن ڕۆحانی، سەرۆكی ئێران لە ئاهەنگێكدا لە مەیدان ئازادی لە تارانی پایتەختی ئەو وڵاتە ڕایگەیاند، كە دەستبەرداری بەرنامەی ناوەكی نابن و وتیشی، “لەو گەمارۆیانەی خراونەتە سەر وڵات بە یەكگرتوویی گەلەكەمان لێی دەردەچین”.\nبەوێنە؛ سێ هاووڵاتی كورد لە تاران دەستگیر كران


زەبوورەکان 1 KSS - Psalm 1 HOF | Biblica América Latina\nزەبوورەکان 1 KSS - Psalm 1 HOF\nکۆکراوەی بەشی یەکەم\n1خۆزگە دەخوازرێت بەو کەسەی\nبەپێی ڕاوێژی بەدکاران ناڕوات و\nلە ڕێگای گوناهباران ڕاناوەستێت و\nلە کۆڕی گاڵتەجاڕان دانانیشێت.\n2 بەڵکو ئارەزووی ئەو لە فێرکردنی[a] یەزدانە،\nشەو و ڕۆژ لە فێرکردنەکەی ورد دەبێتەوە.\n3 وەک دارێک وایە کە لەدەم جۆگەی ئاو ڕوابێت و\nلە وەرزی خۆیدا بەرهەم بدات و\nگەڵاکانی هەرگیز وشک نەبن،\nلە هەموو کارێک سەرکەوتوو دەبێت.\n4 بێگومان بەدکاران وانین،\nبەڵکو وەک کا وان کاتێک با پەرشوبڵاوی دەکاتەوە.\n5 بۆیە نە بەدکاران لەبەردەم دادوەری بێتاوانن،\nنە گوناهبارانیش لە کۆڕی ڕاستودروستان دادەنیشن.\n6 چونکە یەزدان چاودێری ڕێگای ڕاستودروستان دەکات،\nبەڵام ڕێگای بەدکاران لەناودەچێت.\n1:2 عیبری: تەورات.\nKSS : زەبوورەکان 1\n1Glücklich ist, wer nicht dem Rat gottloser Menschen folgt,\nwer nicht mit Sündern auf einer Seite steht,\nwer nicht mit solchen Leuten zusammensitzt,\ndie über alles Heilige herziehen,\n2 sondern wer Freude hat am Gesetz des Herrn\nund darüber nachdenkt – Tag und Nacht.\n3 Er ist wie ein Baum, der nah am Wasser gepflanzt ist,\nder Frucht trägt Jahr für Jahr und dessen Blätter nie verwelken.\nWas er sich vornimmt, das gelingt.\n4 Ganz anders ergeht es allen, denen Gott gleichgültig ist:\n5 Vor Gottes Gericht können sie nicht bestehen.\nWeil sie seine Gebote missachtet haben,\nsind sie aus seiner Gemeinde ausgeschlossen.\n6 Der Herr wacht über den Weg aller Menschen,\ndie nach seinem Wort leben.\nDoch wer sich ihm trotzig verschließt,\nder läuft in sein Verderben.\nHOF : Psalm 1


سه‌رۆكى ئه‌نجومه‌نى دادوه‌رى له‌گه‌ڵ باڵیۆزى شانشینى یه‌كگرتوو هاوكارى نێوان هه‌ردوو وڵات تاوتوێ ده‌كه‌ن\nالثلاثاء 19 تشرين ثاني 2019 - 13:08\nدادوه‌ر فایه‌ق زه‌یدان سه‌رۆكى ئه‌نجومه‌نى باڵاى دادوه‌رى،ئه‌مڕۆ سێشه‌ممه،له‌گه‌َڵ ستیڤن هیكى باڵیۆزى نوێ شانشینى یه‌كگرتوو تاوتوێ هاوكارى نێوان هه‌ردوو وڵات له‌پاڵپشتى جێ به‌جێ كردنى یاسا.\nئه‌نجومه‌نى باڵاى دادوه‌رى له‌به‌یاننامه‌یه‌كدا كه‌كۆپیه‌كى ده‌ستى ئاژانسى هه‌واڵى عێراقیه(اه‌ع)كه‌وتووه رایگه‌یاند"زه‌یدان له‌نوسینگه‌ى تایبه‌تى خۆى پێشوازى له‌ستیڤن هیكى باڵیۆزى نوێ به‌ریتانیا له‌به‌غدا كردووه".\nبه‌یاننامه‌كه ئه‌وه‌یشى راگه‌یاند"هه‌ردوولا هاوكارى نێوان عێراق وشانشینى یه‌كگرتوو تاوتوێ كردووه له‌بواره‌كانى پاڵپشتى جێ به‌جێ كردنى یاسا ومه‌شقكردن به‌كارمه‌ندانى ئه‌نجومه‌نى باڵاى دادوه‌رى له‌بوارى شاره‌زایان".\nئاماژه‌یشى به‌وه‌دا"سه‌رۆكى ئه‌نجومه‌نى باڵاى دادوه‌رى به‌شى یه‌كه‌م له‌كۆمه‌ڵه كتێبه یاساییه‌كان له‌باڵیۆزه‌كه وه‌رگرتووه كه‌له‌لایه‌ن شانشینى یه‌كگرتووه‌وه به‌خشراوه‌ته ئه‌نجومه‌نى باڵاى دادوه‌رى".


ترس له به ده‌وڵه‌تبوونی کوردان، بێماناییه\nبێگومان دژایه‌تیکردنی ئه‌م ده‌وڵه‌ته کوردییه، که قسه له ڕاگه‌یاندنی ده‌کرێت، ده‌بێته ئه‌رکێکی نیشتیمانی، چونکه ده‌وڵه‌تێك ده‌بێت جگه له به‌ڵا و ناڕه‌حه‌تی هیچی دیکه‌ی لێ به‌رهه‌م نایه‌ت. بۆیه ئێستایش ده‌رفه‌ت ماوه که ڕێگه له دامه‌زراندنی بگیرێت و هه‌موو ده‌رگاکانمان به ڕوودا دانه‌خرێت.\nئه‌مه ئه‌و به‌رئه‌نجامه‌یه که که‌سێکی خۆ به ڕۆشنبیرزان و لێکۆڵه‌ری سیاسی، له نووسینێکیدا که ماوه‌یه‌که له ماڵپه‌ڕی یه‌کێك له لایه‌نه هه‌ره دیاره‌کانی کوردستاندا دانراوه، پێیگه‌یشتووه. به‌ڵام بۆ ئه‌وه‌ی نه‌که‌وینه وه‌ڵام و وه‌ڵامدانه‌وه‌یه‌کی بێمانای واوه، که خوێنه‌ران له گه‌وهه‌ری مه‌به‌ست دوور بخاته‌وه، ناوی (نوسه‌ر) و ماڵپه‌ڕه‌که نابه‌م.\nبه‌ر له هه‌موو شت، ئه‌و نووسینه کرچوکاڵه هه‌رچییه‌ك بێت، شیکاری نییه، چونکه یه‌ك داتای ڕاستی تێدا نییه، که ببێته یه‌که‌ی هه‌ڵسه‌نگێنه‌ری، که ئه‌وه ساکارترین مه‌رجه بۆ هه‌ر شیکارییه‌ك. پاشان ئه‌و براده‌ره ده‌بێت بزانێت، که به ڕیزکردنی چه‌ند وشه و بڕگه‌یه‌كی جۆراوجۆر، ته‌زبیحێکی ناقۆڵای وای هۆنیوه‌ته‌وه، که له بازاڕه بێسه‌ر و به‌ره‌کانیشدا کڕیاری نییه، بۆیه زۆر به هه‌ڵه‌دا چووه گه‌ر وابزانێت بابه‌ته‌که‌ی بۆته ملوانکه‌یه‌کی ڕازاوه‌ی به‌رۆکی کوردان.\nمرۆڤ که خۆی له هه‌ستی خۆبه‌که‌مزانیندا کینگڵی خوارد، ده‌یه‌وێت ده‌ورووبه‌ر به بانگه‌وازی په‌سه‌ندێتیی ئه‌و هه‌سته، کاس بکات. که‌سێکیش که دژایه‌تیکردنی ده‌وڵه‌تی نه‌ته‌وه و نیشتیمانی خۆی (ده‌وڵه‌ت نه‌ك حوکومه‌ت)، به ئه‌رکێکی نیشتیمانی بزانێت، ده‌بێت له چ قووڵاییه‌کی ده‌ریای خۆبه‌که‌مزانیندا بۆقه‌مه‌له بکات.\nتۆ که پارتی و بارزانیت بۆ حوکمداری لا په‌سه‌ند نییه، ئاره‌زووی خۆته و له‌وه‌دا ئازادیت، به‌ڵام که ئه‌و هه‌ستی ناپه‌سندێتییه بتگه‌یه‌نێته ڕقێکی وا، که بانگه‌وازی ڕێگه‌گرتن له بونیادی ده‌وڵه‌ت بکه‌ی، ئیدی هه‌موو سنووره‌کانی ئازادیت به‌زاندووه و به‌ره‌و ناپاکیی نیشتیمانی ده‌خزێی. به‌و پڕۆپاگه‌نده‌یه‌ش، که ده‌ڵێی خه‌ڵکی خۆزگه به حوکمی به‌عس ده‌خوازن، هێنده‌ی دی خلیسکاوی.\nبه‌ڵام ئه‌گه‌ر ئه‌رك نه‌بێت پێمان بێژه، به چ پێوانه‌یه‌ك حوکمی فاشی و ڕه‌گه‌زپه‌رستانی به‌عسی عاره‌بی، که له باشترین باردا نه‌ته‌وه‌ی کوردی ته‌نها به مه‌والی قه‌بووڵ بوو و زێد و خاکی کوردستانی خاپوور ده‌کرد و پاکیزانی کوردی ده‌کرده که‌نیزه‌ك و شه‌وانی پڕ له سه‌رسه‌رێتییان پێ سوور ده‌کرد، به‌و ده‌وڵه‌ته کوردستانییه به‌راورد ده‌که‌ی، که هێشتا بناغه‌کانی جێگیر نه‌کراون!!.\nکاکی خۆبه‌ڕوناکبیرزانی تاریکبیر، تۆ که بڕیارت داوه بۆ خۆت هه‌تا هه‌تایه کۆیله و بنده‌ستی ئه‌و برا عاره‌به چاوڕه‌شانه‌ت بیت، ئازادیت و پیرۆزت بێت. منیش هه‌ر به‌و حوکمی ئازادبوونه‌ی تۆ، ئازادم له‌وه‌ی ڕێگات پێ نه‌ده‌م له‌ته‌ك خۆتدا په‌لکێشم بکه‌ی بۆ ژێر فه‌رمانڕانیی نه‌ته‌وه و که‌سانێك، که به نه‌وه‌ی جنۆکه‌م ده‌زانن و ده‌مکه‌ن به مه‌والییه‌کی سه‌رشۆڕی خۆیان.\nکه ده‌شڵێی ئه‌و ده‌وڵه‌ته بناغه‌ی زانستی نییه، وا دیاره عولوجانه له زانست تێگه‌یشتوویت، ده‌نا ده‌تزانی ویستی پێکه‌وه‌نانی ده‌وڵه‌ت، هزرێکی سروشتیی هه‌موو کۆمه‌ڵه‌یه‌کی ئاده‌میزاده، که کۆمه‌ڵێ بنه‌مای هاوبه‌شیان هه‌یه. ئیدی ئه‌وه چ ناماقووڵییه‌که ئه‌و مافه بۆ هه‌موو ڕه‌گه‌ز و ئه‌تنه‌کان ڕه‌وابێت و بۆ کورد تابۆ؟\nده‌بێت بزانرێت، که له ڕاستیدا هزری به ده‌وڵه‌تبوون، باره زانستی و دروسته‌که‌یه و ئه‌وه‌ی سه‌یر و نازانستییه ئه‌وه‌یه، که خوێندنه‌وه و تێخوێندنه‌وه‌ی مێژووی سه‌دان ساڵه‌ی ژێرده‌سته‌یی، تاکی کورد نه‌گه‌یه‌نێته ئه‌و باوه‌ڕه‌ی، که بونیادنانی ده‌وڵه‌ت کلیلی کردنه‌وه‌ی ده‌رگای چاره‌ی تێکڕای ده‌رده سیاسی، کۆمه‌ڵایه‌تی، که‌لتووری و هه‌موو ده‌رده‌کانی تری نه‌ته‌وه‌که‌یه‌تی.\nئه‌ز لێره‌دا وه‌ڵامدانه‌وه‌ی تۆمه‌ته‌کانی بۆ پارتیت هه‌ڵبه‌ستووه، که وا دیاره هه‌ر بۆ بازاڕگه‌رمی بێت، بۆ خۆیان جێده‌هێڵم. به‌ڵام له‌و شتانه‌دا که به بارزانی ده‌ڵێیت، که نازانم به ڕاستته و له قووڵایی باوه‌ڕته‌وه‌یه، یاخود نه‌زانی یان به‌رژه‌وه‌ندیی کورتخایه‌ن پێی کردوویت، هێنده کورتت هێناوه، که شایانی به‌زه‌ییت.\nله‌م باره‌وه به تۆ و به هه‌موو ئه‌وانه‌ش، که ده‌یان ساڵه به شێوه‌ی جیاواز به هه‌ڵه‌دا ده‌برێن، ده‌ڵێم؛\nگومان له‌وه‌دا نییه، که هیچ کۆمه‌ڵه و تاکێك بێ هه‌ڵه و که‌موکورتی نییه و نا‌بێت، چون مرۆڤه‌کان فریشته‌ی ڕاسپێرراوی خودا نین. بارزانییش که مرۆڤێکی سه‌رکه‌شی یاخیی ئه‌م نه‌ته‌وه بێ قه‌واره و په‌رش و بڵاوه‌یه و له بزوانێکی فراواندایه بۆ نه‌هێشتنی ئه‌و باره ناله‌باره، به دوور نییه له که‌ماسی. به‌ڵام گومانکردن له مرۆڤدۆستیی په‌یامه‌که‌ی و ناوهێنانی ئه‌و په‌یامه پڕ له میهر و ڕووناکییه ئاریاییه، به ڕه‌گه‌زپه‌رستی و یه‌كڕه‌نگی.......تاد. خۆفڕێدانێکی نه‌زانانه‌یه بۆ نێو ئۆقیانووسێکی پڕ له شه‌پۆل، له‌به‌رئه‌وه‌ی؛\nله په‌یامی ئه‌و قوتابخانه‌یه‌دا، که ئێستا جه‌نابی کاك مه‌سعوود به‌ڕێوه‌به‌رێتی، باوه‌ڕبوونێك هه‌بووه و هه‌یه به‌وه‌ی، مرۆڤ چه‌قی هه‌موو گرینگییه‌کان و گه‌وهه‌ری مه‌به‌سته‌کانه و ده‌بێت هه‌موو هزر و ئایدیایه‌ك له خزمه‌تی ئه‌ودا بن. ئه‌م باوه‌ڕه‌ش درێژکراوه‌ی ئه‌و هزره خودا و خودناسییه یه‌کتاپه‌رستییه‌یه، که ڕه‌گێکی قووڵی هه‌زاران ساڵه‌ی له‌م خاکه‌دا هه‌یه. هه‌رکاتێکیش ئه‌م باوه‌ڕ و دنیابینییه، که تا ئێستا به هیچ هێزێك و بۆ هیچ په‌ستانێك نه‌چه‌ماوه‌ته‌وه، له‌قی، ئیدی ئه‌و قوتابخانه‌یه کۆتایی هاتووه. هه‌ر له‌مه‌وه به‌راوردکردنی خانه‌واده‌ی بارزان (که ده‌شێت ڕه‌خنه‌یان لێ بگیرێت)، به خانه‌واده‌یه‌کی ئایدیالیستی دیکتاتۆری ڕه‌فتار ستالینیی وه‌کو خانه‌واده‌ی سۆنگ، که مامۆستایانی تۆ ماوه‌یه‌کی درێژ ئایدیا و نووسینه‌کانیان کردبووه قورئانی خۆیان و ده‌یانویست به لووله‌ی تفه‌نگه‌کانیان بیکه‌ن به ده‌ستووری ژیانی کوردان، ئه‌وپه‌ڕی بێویژدانی و تۆمه‌تێکی بێ بناغه‌ی ناڕه‌وایه و خزمه‌تی ئه‌و شه‌پۆلی بێئومێدکردنه ده‌کات، که ئه‌هریمه‌نانی ده‌ورووبه‌ر له دروستکردنیدان.\nکاکی من، وا دیاره ئه‌و هه‌ویره‌ی ویستووته بیشێلیت، هێنده ئاوی ده‌وێت، که لای تۆ نییه، بۆیه چاکتر وایه ده‌ستی بۆ نه‌به‌یت و بزڕبزڕی نه‌که‌یت.\nئه‌ز چه‌ند ساڵێك له‌مه‌وبه‌ر به هۆنینه‌وه‌ی پێنجخشته‌کییه‌ك له‌سه‌ر هۆنراوه‌یه‌کی مامۆستا ح.س. سۆران، که له به‌شێکیدا ده‌ڵێم؛\nبـۆ به‌رگری له زێـد و بـوون، باو و باپیران کـه‌وتنه خـۆ\nله‌ناو پیـر و مـێرخاساندا، په‌سه‌ندیان کـرد شــا دیـاکـۆ\nئـێستاش لای زاگرۆسـنشینان، بارزانییـه نیشانه و هــۆ\nقـــاره‌مــانــی هـــه‌ر ئه‌مـێنـــی، شــاهیــدی تـــۆ مــێـژووه\nفـه‌خــری کــوردانـی جـیهانـی، شــیعـــری نــاوتـــراوی کـــــورد\nده‌نگم خسته پاڵ ده‌نگی زۆرێك له دڵسۆزان و داوای ئه‌وه‌مان کرد، که با ئه‌مجاره مێژوو به شێوه‌یه‌کی دی دووباره بکه‌ینه‌وه و بازێکی به‌رز به‌سه‌ر جیاوازییه‌کانماندا بده‌ین و هه‌رکه‌سه‌مان به‌وه‌ی پێمانه هاوکاریی بارزانی بکه‌ین له‌و پڕۆژه‌یه‌دا، که ئومێد هه‌یه لانه‌یه‌کی ئارام بێت بۆ هه‌موولایه‌ك.\nئومێدێك هه‌یه ئه‌م زێد و خه‌ڵکه له کۆت و به‌ندی ئه‌وانه قوتار ببێت، که هێنده‌ی ئاشقی مه‌رگن و تامه‌زرۆی گه‌یشتنه..............ن، نیوه‌ی ئه‌وه باوه‌ڕیان به به‌ها به‌رزه‌کانی بوون و یاسا بنه‌ڕه‌تییه‌کانی ئه‌م گه‌ردوونه نییه، که خوداوه‌ندێك ئه‌فراندوویه‌تی، که هه‌رگیز شیمانه‌ی ئه‌وه‌ی نییه ئه‌و مرۆڤکوژانه‌ی کردبێته بریکاری خۆی له‌سه‌ر زه‌وی.\nهیوایه‌کی گه‌ش هه‌یه که له ژیر ده‌ستی ئه‌وانه ڕزگاری بێت، که ساڵه‌های ساڵه به به‌هانه‌ی ڕه‌وایی بێپایانه‌وه، وزه‌ی کار و بیرکردنه‌وه‌یان به‌م نه‌ته‌وه‌یه‌وه نه‌هێشتووه.\nئه‌رکێکی ئاکاری (مۆڕاڵی)ـی هه‌موو ژیاندۆستانی کوردستانه، که بۆ ساتێك به ئارامی بیر بکه‌ینه‌وه و نه‌که‌وینه ته‌ڵه و داوێکه‌وه، که به دڵنیایی جگه له گه‌داییبوونمان چی ترمان پێ نابڕێت و دژی دووباره پابه‌ندبوون بین به وڵاتێکه‌وه، که هه‌زاران ساڵه مێرگێکی به پیتی تاوانه\nMore in this category: « ١٠ هۆكار بۆ هەبوونی دەوڵەتی كوردستان . پاراستنى خاك و ئاڵا و سه‌رۆك ناونيشانى ووتارێكى به‌رێز سولحى مه‌جيد ئه‌ندامى ئه‌نجومه‌نى سه‌ركردايه‌تى پارێزگاى هه‌ولێره . رۆژى دوو شه‌ممه 1/8/2016 له »